Perjuangan Bahasa Melayu Perjuangan Bermusim?

Untuk mendapatkan maklumat terkini, ikuti kami melalui Telegram

Bahasa Melayu telah dimartabatkan sebagai bahasa kebangsaan seperti yang terkandung dalam Perlembagaan Negara apabila negara mencapai kemerdekaan pada tahun 1957. Selepas lebih 60 tahun, seharusnya bahasa ini telah berada di mercu dan digunakan secara yang selayaknya. Namun begitu, situasi sebaliknya pula yang berlaku apabila bahasa Melayu masih perlu diperjuangkan.

Pada asasnya, bahasa Melayu disifatkan sebagai sudah terlaksana dengan baiknya apabila berjaya memenuhi tujuan komunikasi. Kewajipan berbahasa Melayu sepatutnya dilaksanakan dalam semua perkara, seperti urusan pekerjaan, persidangan, surat-menyurat, mesyuarat dan perundangan. Walau bagaimanapun, kedudukan bahasa Melayu sebagai bahasa rasmi negara masih dilihat tidak terbela, seolah-olah menjadi bahan permainan politik.

Apabila dibangkitkan isu yang berkaitan dengan bahasa Melayu, maka berkobar-kobarlah teriakan untuk mendaulatkan dan memperkasakan bahasa Melayu. Namun begitu, sayangnya, teriakan ini akhirnya perlahan-lahan dibawa oleh angin dan menjadi isu yang sudah basi. Yang sepatutnya, perjuangan bahasa Melayu ini merupakan perjuangan yang tiada bernoktah dan menerima sokongan yang tidak bermusim.

Bahasa Melayu sering dianggap enteng dan dilabel sebagai suatu bahasa yang tidak ada nilai ekonomi pada pandangan mata warganegara Malaysia. Rakyat dilihat lebih selesa menggunakan bahasa Inggeris kerana kelihatan lebih profesional. Hal ini diburukkan lagi dengan dasar pendidikan kebangsaan yang tidak teguh dalam perjuangan bahasa Melayu apabila memperkenalkan Pengajaran dan Pembelajaran Sains dan Matematik dalam Bahasa Inggeris (PPSMI) pada tahun 2003 yang bertahan selama 10 tahun. Dasar keprihatinan kerajaan terhadap pembangunan sumber tenaga manusia untuk mencapai taraf negara maju dan persediaan untuk bersaing dalam era globalisasi dikatakan sebagai rasionalisasi terhadap peralihan bahasa pengantar dalam dua subjek ini.

Hasil kajian mendapati bahawa PPSMI ini telah membunuh minat, semangat dan keghairahan pelajar untuk mempelajari subjek Sains dan Matematik pada peringkat sekolah rendah lagi. Hal ini merugikan negara dan menganiaya pelajar. Maka itu, pada bulan Julai 2009, Tan Sri Muhyiddin Yassin yang merupakan Menteri Pelajaran ketika itu telah mengumumkan bahawa dasar PPSMI ini dimansuhkan sepenuhnya pada tahun 2012. Pengumuman ini bukan sahaja melegakan guru dan pelajar, tetapi juga ibu bapa secara khususnya.

Yang terkini, Perdana Menteri, Dato’ Sri Ismail Sabri Yaakob mengorak langkah untuk meletakkan kedaulatan, kemuliaan dan kedudukan bahasa Melayu di puncak global apabila mencadangkan penggunaan bahasa Melayu sebagai bahasa kedua ASEAN. Pelbagai langkah digarap termasuklah mencadangkan agar pegawai yang mempunyai kemahiran dalam penterjemahan membantu negara dalam urusan penterjemahan urusan rasmi kerajaan.

Di samping itu, langkah untuk mewujudkan Unit Bahasa dan Kebudayaan di setiap pejabat kedutaan negara dan menyediakan kelas bahasa Melayu kepada pegawai dan anak pegawai yang berada di luar negara pula dilihat suatu langkah yang mampu merancakkan perkembangan bahasa Melayu pada peringkat antarabangsa. Oleh sebab itu, setiap warganegara harus memanfaatkan kesempatan ini untuk mempromosikan bahasa Melayu dan menunjukkan bahawa bahasa Melayu suatu bahasa yang relevan untuk dijadikan sebagai bahasa ASEAN.

Cadangan Dat0′ Sri Ismail Sabri Yaakob untuk menjadikan bahasa Melayu sebagai bahasa kedua ASEAN ini bukanlah pertama kali dicadangkan. Pada tahun 2017, Datuk Seri Najib Razak telah mengusulkan cadangan yang hampir sama tetapi aspirasi tersebut tidak tertunai. Jika diamati secara mendalam, cadangan untuk mengangkat bahasa Melayu sebagai bahasa ASEAN ini sudah bergema sejak era 1980-an lagi. Oleh sebab itu, usul yang dicadangkan oleh Perdana Menteri Malaysia pada kali ini diharapkan dapat memenuhi kriteria bahasa Melayu sebagai bahasa dunia.

Bagi mereka yang sangsi terhadap cadangan Perdana Menteri Malaysia ini, bahasa Melayu sememangnya layak menjadi bahasa kedua ASEAN kerana bahasa ini dituturkan oleh lebih daripada 300 juta penutur. Tambahan pula, bahasa Melayu amat kaya dengan kepelbagaian dialek yang menyebabkan bahasa ini berpotensi besar untuk berkembang menjadi bahasa ASEAN. Selain itu, bahasa Melayu juga semakin unggul apabila berada di tangga keenam dunia sebagai bahasa yang paling banyak dituturkan selepas bahasa Mandarin, bahasa Inggeris, bahasa Hindustani, bahasa Sepanyol dan bahasa Arab. Perkembangan ketamadunan yang pesat ini membolehkan bahasa Melayu menjadi bahasa keempat yang paling banyak dituturkan di dunia dan tidak mustahil untuk menjadi bahasa yang terbesar di Asia Tenggara pada tahun 2030.

Jika niat murni ini berjaya direalisasikan, bahasa Melayu mampu menjadi bahasa perantara bagi ilmu teknologi dunia. Walau bagaimanapun, sudah pastilah hal ini memerlukan kesungguhan dan kekuatan yang tiada berbelah bahagi daripada setiap warganegara Malaysia. Warganegara Malaysia tidak sepatutnya meragui keupayaan bahasa Melayu untuk bersaing pada peringkat antarabangsa kerana pernyataan ini sudah dianggap basi. Barisan kepimpinan Melayu juga perlu memikirkan sesuatu untuk memartabatkan penggunaan bahasa Melayu, terutamanya dalam aspek penamaan harta awam, seperti nama jalan, pusat komersial dan kompleks perumahan yang semakin hari semakin mengagungkan penggunaan bahasa Inggeris dan adakalanya dicampurkan dengan bahasa Melayu yang akhirnya menjadi bahasa rojak.

Akhir sekali, usaha kerajaan untuk memartabatkan bahasa Melayu dengan meminda Akta Dewan Bahasa dan Pustaka 1959 supaya Dewan Bahasa dan Pustaka  mempunyai kuasa untuk mengambil tindakan terhadap mana-mana individu yang melanggar penggunaan bahasa Melayu pada semua peringkat dilihat sebagai suatu tindakan yang amat baik. Tidak ketinggalan, Kementerian Pengajian Tinggi yang bakal mewajibkan pelajar asing mempelajari bahasa Melayu semasa menuntut di mana-mana universiti di negara ini membolehkan pelajar ini membawa bersama bahasa Melayu apabila pulang ke negara masing-masing kelak. Dengan usaha yang diiringi oleh komitmen dan kesungguhan, terutamanya daripada pihak berkuasa ini, bahasa Melayu diharap benar-benar mampu didaulatkan seperti yang diharapkan oleh semua pihak.


Program Kitar Semula e-Sisa Mudah Alih Dijenamakan Semula sebagai KITAR

Cyberjaya – Suruhanjaya Komunikasi dan Multimedia Malaysia (MCMC) menjenamakan semula Program Kitar Semula e-Sisa Mudah Alih (Mobile e-Waste) yang diperkenalkan pada tahun 2015 kepada Projek Kitar Semula Peranti Teknologi Maklumat dan Telekomunikasi Kecil (KITAR) berkuat kuasa pada 1 November yang lalu.

Menurut kenyataan yang dikeluarkan oleh pihak MCMC, identiti, logo dan slogan baharu, iaitu KITAR: Peranti Lama, Nafas Baharu bermatlamat untuk mengukuhkan dan menambah baik program berkenaan.

Penjenamaan baharu tersebut juga sebagai usaha menyemarakkan semangat menyumbangkan kembali serta menyemai budaya kitar semula dalam masyarakat selaras dengan sasaran Matlamat Pembangunan Mampan (SDG) Pertubuhan Bangsa-Bangsa Bersatu.

Program ini dijayakan dengan kerjasama enam penyedia perkhidmatan, iaitu Celcom Axiata, Digi Telecommunications, Maxis, REDtone, Telekom Malaysia dan Webe.

Usaha penambahbaikan baharu program tersebut meliputi pelbagai aspek seperti pelantikan rakan usaha sama strategik, iaitu Shan Poornam Metals Sdn. Bhd. dan Flash Malaysia Express Sdn. Bhd. dalam menambah baik aktiviti kitar semula dan logistik selain penyusunan semula pusat sumbangan KITAR di Pusat Ekonomi Digital Keluarga Malaysia (PEDi) di seluruh negara. Penyusunan semula ini adalah sebagai kemudahan kepada orang ramai untuk menderma e-sisa selain penstrukturan semula Rakan Strategik kepada Rakan Advokasi.

Terdapat 120 lokasi kotak pengumpulan KITAR yang diletakkan di pusat PEDi terpilih sebagai permulaan dan hasil yang dijana daripada pembelian balik e-sisa mudah alih ini akan diberikan semula kepada PEDi yang mengambil bahagian dan disalurkan kepada acara amal serta aktiviti kemasyarakatan yang lain.

Sepanjang tujuh tahun pelaksanaannya, program ini telah berjaya mengumpul lebih 4.7 tan metrik sisa elektronik melibatkan 44 rakan kongsi yang terdiri daripada agensi kerajaan, badan bukan kerajaan, industri, peruncit, sekolah, universiti, media serta komuniti termasuklah PEDi di seluruh negara.

Majlis pelancaran penjenamaan semula program tersebut telah disempurnakan oleh Ketua Pegawai Teknologi dan Inovasi MCMC, Encik Shamsul Izhan Abdul Majid dalam sebuah majlis yang diadakan di Ibu Pejabat MCMC, Cyberjaya.


Kekayaan Herba di Malaysia Perlu Dimanfaatkan

Untuk mendapatkan maklumat terkini, ikuti kami melalui Telegram

Bangi – “Penemuan herba sebanyak 1444 jenis di Malaysia merupakan suatu penemuan yang sangat menarik dan memberikan peluang besar untuk herba di negara ini dijadikan bahan dalam perubatan atau rawatan alternatif yang sangat penting dan kadangkala dipercayai lebih berkesan berbanding dengan perubatan moden.”

Demikian ucapan pembuka bicara wacana Herba Tropikal dan Kesihatan yang dikelolakan oleh Pengarah Institut Alam dan Tamadun Melayu (ATMA), Universiti Kebangsaan Malaysia, YBhg. Profesor Datuk Seri Dr. Awang Sariyan yang merangkap Pengerusi Lembaga Pengelola, Dewan Bahasa dan Pustaka sebagai pemudah cara dalam wacana ini.

Wacana yang berlangsung selama dua jam dan disiarkan secara dalam talian ini menampilkan Perawat Perubatan Alternatif (Herba Semula Jadi), Encik Andrew Wang sebagai ahli panel yang membincangkan keistimewaan dan khasiat herba untuk kesihatan diri. Perbincangan ini turut dibantu oleh Presiden Pusat Kebudayaan Han Malaysia, YBhg. Dato’ Goh Hin San selaku penterjemah.

Menurut Andrew, selepas 53 buah negara yang telah dilawati, beliau mendapati bahawa Malaysia merupakan sebuah negara yang terbaik untuk membuat penyelidikan berkaitan dengan herba. Hal ini dikatakan demikian kerana Malaysia ialah negara yang paling kaya dengan herba dan sesuai untuk menjadikan perubatan tradisional sebagai satu daripada kaedah mengubati penyakit.

Berdasarkan perbincangan dalam wacana tersebut, Andrew memaklumkan bahawa herba biasanya terdapat di kawasan khatulistiwa. Antara cara penggunaan sesuatu herba itu adalah dengan membakar akarnya sehingga menjadi abu dan arang serta dimasukkan di dalam makanan atau minuman untuk dijadikan sebagai ubat.

Seterusnya, dalam kajian yang telah dilakukan, Andrew mendapati bahawa banyak khasiat herba yang perlu diketahui umum. Antaranya termasuklah membuang toksik di dalam badan, memanjangkan usia, melancarkan peredaran darah, memudahkan proses pencernaan, mengurangkan perebakan penyakit, menyembuhkan luka dengan cepat, menghilangkan batuk dan membantu mengatasi masalah ketidakseimbangan hormon bagi wanita.

Tambah beliau, herba yang terdapat di negara ini dicadangkan sebagai produk popular bagi membolehkan masyarakat memperoleh khasiatnya dan menjadikannya sebagai satu daripada cara untuk mengurangkan risiko penyakit yang dihidapi oleh rakyat di negara ini.

Rakyat Malaysia perlu mengurangkan pengambilan ais dan mengubah cara pemakanan bagi mengurangkan risiko mendapat penyakit. Pengambilan herba juga dapat membantu masyarakat mengubati penyakit yang dialami.

Mengulas dengan lebih lanjut, beliau mengatakan bahawa penggunaan herba sebagai ubat perlulah mendapat rujukan daripada pakar atau pihak yang berkaitan bagi mengelakkan penyalahgunaan herba tersebut.

Beliau turut menekankan bahawa kekayaan herba di negara ini luar biasa berbanding dengan negara lain. Oleh itu, satu kajian rapi seharusnya dijalankan terhadap herba ini. Penyelidikan ini perlu diteruskan dengan memberikan pengenalan tentang herba secara terperinci dan praktikal.

Sebelum mengakhiri wacana, YBhg. Profesor Datuk Seri Dr. Awang Sariyan menyatakan bahawa penyelidikan seperti ini adalah titik permulaan untuk masyarakat mendalami kajian tentang herba di Malaysia dan kekayaan herba ini perlu dimanfaatkan dengan sebaik-baiknya.

“Untuk perancangan seterusnya, pihak ATMA akan mengatur siri bengkel dengan kerjasama fakulti kesihatan, fakulti perubatan, fakulti sains dan beberapa pihak lain bagi menunjukkan kaedah tradisional herba diolahkan menjadi ubat dan mengadakan sesi rawatan perubatan tradisional secara praktikal,“ ujar Pengarah ATMA itu lagi.


Terapi Penggantian Nikotin untuk Perokok

Tabiat merokok merupakan antara penyebab utama kematian yang boleh dielakkan. Lebih lapan juta kematian dilaporkan akibat penggunaan tembakau di seluruh dunia, manakala 1.2 juta kematian daripada angka tersebut melibatkan perokok pasif yang terdedah kepada asap rokok sekunder. Penggunaan tembakau juga menyumbang kepada 15 peratus daripada jumlah kemasukan pesakit ke hospital dan mengakibatkan sebanyak 35 peratus daripada jumlah keseluruhan kematian di Malaysia. Merokok bukan sahaja mendatangkan bahaya kepada perokok, malah orang sekelilingnya turut berisiko untuk mendapat kesan mudarat.

Terdapat lebih daripada 7000 bahan kimia dalam sebatang rokok dan 70 daripada bahan tersebut telah dikenal pasti sebagai bahan karsinogen, iaitu berpotensi untuk menyebabkan kanser. Antara bahan-bahan berbahaya dalam rokok termasuklah nikotin, tar, karbon monoksida, arsenik, formaldehid, plumbum, benzena, kadmium, hidrogen sianida dan aseton. Nikotin merupakan bahan utama dalam tembakau yang menyebabkan ketagihan kepada perokok.

Apabila seseorang itu merokok, nikotin dalam asap rokok akan diserap masuk melalui lapisan mukosa di dalam mulut, hidung dan paru-paru sebelum dibawa ke seluruh badan melalui salur darah. Kadar penyerapan nikotin yang pantas membolehkan nikotin dibawa ke otak dalam masa 20 saat selepas sedutan.

Nikotin bertindak di dalam otak dengan merangsang pengeluaran hormon dopamin, iaitu hormon yang mencetuskan rasa gembira dan tenang. Apabila perokok berhenti merokok, kandungan nikotin di dalam badan berkurangan lalu menyebabkan tahap hormon dopamin di dalam otak juga menurun. Perubahan ini menimbulkan rasa gian dan ketagihan yang membuatkan perokok bergantung terhadap nikotin.

Banyak perokok sebenarnya sedar akan bahana merokok, namun sukar untuk berhenti merokok kerana ketagihan nikotin akan menyebabkan perokok mengalami gejala sarak seperti murung, penat, gelisah, sukar untuk fokus dan keinginan untuk merokok yang sukar untuk dibendung. Oleh itu, perokok disarankan untuk mendapatkan nasihat daripada doktor atau ahli farmasi bagi memastikan perokok dapat berhenti merokok sepenuhnya.

Satu daripada rawatan untuk berhenti merokok adalah melalui terapi penggantian nikotin (NRT). Rawatan ini membantu untuk mengurangkan gejala ketagihan dengan membekalkan nikotin tanpa bahan kimia berbahaya lain yang terdapat dalam asap rokok pada dos yang rendah. Kajian menunjukkan keberkesanan berhenti merokok meningkat pada kadar antara 50 peratus hingga 70 peratus dengan penggunaan NRT.

Produk NRT tersedia dalam beberapa bentuk dan kekuatan berdasarkan kesesuaian dan kebergantungan pesakit terhadap nikotin. Antara bentuk NRT termasuklah produk tampalan pada kulit (transdermal) dan gula-gula getah.  Kajian membuktikan bahawa tiada perbezaan dalam keberkesanan antara produk NRT tersebut jika digunakan dengan betul. Perokok juga perlu menggunakan NRT sekurang-kurangnya selama lapan minggu hingga dua belas minggu. Sekiranya peroko tersebut belum bersedia untuk berhenti merokok secara mendadak, NRT boleh digunakan untuk membantu perokok mengurangkan kuantiti rokok yang diambil sebelum berhenti secara keseluruhan.

Antara sediaan NRT yang berdaftar dengan Kementerian Kesihatan Malaysia (KKM) termasuklah gula-gula getah nikotin dan tampalan transdermal. Gula-gula getah nikotin berkesan untuk melegakan ketagihan dan gejala sarak dengan pantas. Terdapat dua kekuatan gula-gula getah nikotin, iaitu dua miligram dan empat miligram berdasarkan kekerapan merokok.

Perokok yang menghisap sebanyak 20 batang rokok atau lebih dalam masa sehari atau menghisap rokok pertama dalam masa 30 minit selepas bangun daripada tidur dikategorikan sebagai perokok dengan kadar kebergantungan yang tinggi terhadap nikotin. Secara amnya, perokok kategori ini disarankan menggunakan gula-gula getah nikotin dengan dos empat miligram, manakala perokok yang menghisap kurang daripada 20 batang rokok sehari disarankan menggunakan gula-gula getah nikotin dengan dos dua miligram.

Di samping itu, perokok juga mempunyai pilihan untuk menggunakan tampalan transdermal yang digunakan sekali sehari untuk membantu mengurangkan keinginan merokok selama 16 jam. Dos nikotin yang terkawal diserap masuk ke dalam salur darah melalui lapisan kulit. Terdapat tiga kekuatan tampalan transdermal, iaitu 25 miligram, 15 miligram dan 10 miligram. Perokok disarankan mengurangkan bilangan gula-gula getah yang dikunyah dan dos tampalan transdermal pada setiap hari secara beransur-ansur. Nasihat daripada doktor dan ahli farmasi adalah diperlukan bagi memberikan saranan mengikut kesesuaian individu.

Perokok yang menggunakan NRT semasa percubaan berhenti merokok mempunyai peluang yang lebih tinggi untuk berjaya jika menggunakan gabungan kedua-dua produk NRT tersebut dengan teknik yang betul.

Seseorang itu juga perlu memantau beberapa kesan sampingan yang boleh berlaku disebabkan oleh nikotin atau teknik penggunaan produk NRT yang kurang tepat. Mengunyah gula-gula getah nikotin terlalu laju akan menyebabkan lebih banyak dos nikotin yang dikeluarkan pada satu-satu masa. Hal ini boleh mengakibatkan gejala seperti pening kepala, sedu dan mual. Ulser mulut juga boleh terjadi disebabkan teknik penggunaan gula-gula getah yang tidak tepat.

Selain itu, penggunaan produk tampalan transdermal juga berisiko menyebabkan iritasi kulit. Jika kesan sampingan tersebut berlanjutan selepas empat hari, perokok perlu segera berjumpa dengan doktor bagi mendapatkan nasihat dan rawatan.

NRT perlu digunakan dengan berhati-hati terutamanya dalam kalangan pesakit yang mempunyai masalah jantung. Individu yang hamil atau sedang menyusukan juga digalakkan untuk berhenti merokok tanpa menggunakan NRT. Hal ini disebabkan oleh tiada bukti kukuh mengenai keberkesanan dan keselamatan NRT pada ibu yang hamil dan tiada ujian yang dijalankan pada perokok yang menyusukan anak semasa dalam rawatan menggunakan NRT.

KKM komited dalam usaha membantu perokok untuk berhenti merokok. Perokok yang ingin mendapatkan saringan ataupun rawatan berhenti merokok boleh mengunjungi fasiliti yang diiktiraf KKM yang menawarkan perkhidmatan berhenti merokok atau layari laman web jomquit.moh.gov.my untuk mengetahui fasiliti berdekatan yang menawarkan perkhidmatan tersebut. Orang awam juga boleh mendaftar dalam program Jomquit melalui aplikasi MySejahtera dalam telefon pintar masing-masing.

Untuk sebarang pertanyaan lanjut berkaitan ubat-ubatan, pesakit atau orang awam boleh menghubungi Pusat Panggilan Farmasi Kebangsaan (NPCC) melalui talian 1800-88-6722 pada hari Isnin hingga Jumaat, pukul 8.00 pagi hingga 5.00 petang.

Siti Hawa Mohd Nor ialah Pegawai Farmasi di Kementerian Kesihatan Malaysia.


Ambil Vaksin Dos Penggalak Cegah Varian XBB

Untuk mendapatkan maklumat terkini, ikuti kami melalui Telegram

Kuala Lumpur – “Rakyat Malaysia digalakkan untuk mendapatkan suntikan vaksin penggalak yang menghasilkan imuniti kacukan dan imuniti vaksin untuk melindungi badan daripada jangkitan COVID-19.”

Demikian kupasan daripada Ketua Jabatan Perubatan dan Pakar Penyakit Berjangkit, Hospital Sungai Buloh, Kementerian Kesihatan Malaysia (KKM), YBhg. Dato’ Dr. Suresh Kumar dalam rancangan Selamat Pagi Malaysia, semalam.

Menurut beliau, susulan penemuan subvarian XBB yang melibatkan empat orang warganegara Malaysia yang tidak memiliki sejarah perjalanan ke luar negara, KKM telah mengumumkan prosedur operasi standard (SOP) baharu untuk mengekang penularan subvarian XBB ini.

Tambah beliau lagi, terdapat tiga ciri yang membezakan antara subvarian XBB dengan varian Omicron, iaitu kesan jangkitan COVID-19 yang berkurangan, perkembangan subvarian XBB menerusi gabungan dua subvarian dan kewujudan mutasi tambahan COVID-19 yang mudah menjangkiti manusia.

Pergerakan ke tempat kerja dan urusan harian di luar rumah menyebabkan manusia mudah dijangkiti COVID-19. Oleh itu, kepentingan perlindungan vaksin bertujuan untuk mencegah jangkitan COVID-19 dan penularan subvarian XBB ini. Hal ini dikatakan demikian kerana penularan subvarian XBB akan menjangkiti individu yang telah dijangkiti COVID-19 sebelum ini. Namun begitu, tiada bukti yang menunjukkan bahawa subvarian XBB mendatangkan sakit yang serius.

Beliau menyatakan bahawa individu yang berisiko tinggi menghidap penyakit kronik seperti kencing manis dan asma serta mempunyai kadar ketahanan badan yang rendah secara semula jadi perlu berwaspada dengan penularan subvarian XBB ini.

Mengupas dengan lebih lanjut tentang hal ini, antara langkah untuk mencegah penularan subvarian XBB dan COVID-19 ialah mengamalkan SOP seperti memakai pelitup muka, mengamalkan penjarakan sosial dan sentiasa mencuci tangan dengan menggunakan pensanitasi tangan. Selain itu, Malaysia perlu mengekalkan sumber vaksinasi yang sedia adabagi mencegah simptom penyakit yang lebih teruk dan kematian akibat jangkitan COVID-19.

Menjelang Pilihan Raya Umum (PRU) ke-15 yang bakal dilaksanakan tidak lama lagi, perkara tersebut meningkatkan risiko peningkatan subvarian XBB. Semua rakyat Malaysia yang keluar untuk mengundi dinasihatkan agar mengikuti SOP yang telah ditetapkan oleh KKM seperti memakai pelitup muka dengan betul di tempat yang sesak, mengamalkan penjarakan sosial, sentiasa kerap mencuci tangan dan melakukan TRIIS, iaitu uji (test), lapor (report), asing (isolate), maklumkan (inform) dan dapatkan rawatan (seek) jika bergejala.

Golongan dewasa, remaja dan kanak-kanak yang mendapat vaksinasi perlindungan sebanyak tiga dos adalah selamat untuk kesihatan mereka serta dapat mencegah jangkitan COVID-19 dan penularan subvarian XBB.

Sementara itu, KKM telah melonggarkan syarat untuk mendapatkan suntikan dos vaksinasi dan suntikan dos penggalak. Suntikan dos penggalak kedua diberikan kepada golongan muda yang berusia 18 tahun ke atas sebagai perlindungan selepas mereka menerima suntikan dos penggalak pertama.

Hasil suntikan dos penggalak pertama dan suntikan dos penggalak kedua dapat melindungi dan mengelakkan diri daripada dijangkiti subvarian XBB serta penyakit kronik yang serius. Oleh itu, jelaslah bahawa vaksinasi yang diberikan bertujuan untuk meningkatkan ketahanan badan daripada sebarang jangkitan penyakit.


Awasi Kesihatan Fizikal dan Mental Masing-masing – Raja Muda Perlis

Simpang Empat – “Jika didapati tahap kesejahteraan psikologi diri sendiri atau ahli keluarga masing-masing berada dalam keadaan tidak terkawal dan merasakan diri bergelut untuk menghadapi kehidupan seharian, berjumpalah dengan doktor atau pakar kesihatan mental.”

Demikian nasihat daripada Duli Yang Teramat Mulia (DYTM) Raja Muda Perlis, Tuanku Syed Faizuddin Putra Jamalullail selepas baginda berkenan berangkat menyerahkan sumbangan agihan zakat Majlis Agama Islam dan Adat Istiadat Melayu Perlis (MAIPs) berjumlah RM21 000 kepada 30 orang asnaf terpilih dalam kalangan anak kariah Masjid Al-Ilmi, Kampung Sungai Berembang, Simpang Empat.

Menurut baginda, wabak COVID-19 sememangnya telah menjadi cabaran besar kepada dunia dan mengubah kehidupan masyarakat. Oleh yang demikian, baginda menasihati orang ramai agar memerhatikan kesihatan fizikal diri masing-masing.

Tambah baginda lagi, makanlah makanan yang seimbang, minum air yang mencukupi dan bersenam secara kerap. Tidur yang berkualiti boleh membawa perubahan yang besar terhadap kesihatan mental dan fizikal.

Turut hadir mengiringi baginda ialah Ketua Pegawai Eksekutif MAIPs, Tuan Haji Mohd Nazim Mohd Noor.


Fenomena Gerhana Bulan Penuh Berlaku Esok

Untuk mendapatkan maklumat terkini, ikuti kami melalui Telegram

Kuala Lumpur – Keluarga Malaysia berpeluang menyaksikan fenomena gerhana bulan penuh pada 8 November 2022. Fenomena ini akan berlaku 5.8 hari sebelum bulan berada pada kedudukan paling jauh dari bumi. Selain di Malaysia, fenomena ini juga dapat dilihat secara keseluruhan di Asia, Australia, Amerika Utara dan Amerika Selatan serta sebahagian utara dan timur Eropah.

Bagi membincangkan fenomena ini dengan lebih lanjut, rancangan Selamat Pagi Malaysia telah mengundang Ketua Penolong Pengarah Planetarium Negara, Encik Jong Tze Kian. Beliau menyatakan bahawa gerhana bulan penuh berlaku apabila bulan mengorbit dan melintas masuk ke dalam bayang-bayang bumi, iaitu umbra dan penumbra. Apabila bulan bergerak masuk ke dalam kawasan umbra, sebahagian bulan akan nampak gelap dan apabila bulan sepenuhnya masuk ke dalam kawasan umbra, bulan akan berwarna merah. Hal ini disebabkan oleh lintasan cahaya daripada matahari yang masuk ke atmosfera dan terbias sampai ke bulan lalu menghasilkan warna merah.

Fenomena gerhana bulan penuh pada hari Selasa ini berlaku mulai pukul 4.02 petang dan berakhir pada pukul 9.56 malam waktu tempatan. Walau bagaimanapun, fenomena ini hanya dapat dilihat di kawasan tertentu, terutamanya bagi penduduk di negeri Sabah dan Sarawak.

Tambah beliau lagi, hal ini adalah disebabkan oleh permulaan fasa gerhana penumbra dan separa yang berlaku apabila bulan berada di bawah ufuk.

Bagi penduduk yang berada di Semenanjung Malaysia, fenomena tersebut hanya mula kelihatan ketika fasa gerhana maksimum hingga fasa gerhana penumbra berakhir pada pukul 9.56 malam dan para pemerhati dinasihatkan untuk berada di kawasan yang tinggi.

Beliau juga memaklumkan bahawa pihak Planetarium Negara akan bersiaran secara langsung melalui Facebook rasminya untuk menunjukkan kepada masyarakat fenomena gerhana bulan penuh yang akan berlaku nanti. Namun begitu, tiada pencerapan fizikal yang akan dilaksanakan pada hari tersebut.

Sebelum mengakhiri perkongsiannya, beliau menyeru kepada masyarakat yang berminat untuk mengetahui bidang astronomi dengan lebih lanjut agar mengikuti Facebook rasmi Planetarium Negara kerana segala maklumat akan dikongsikan dalam platform ini.


Pelihara Rizab Biosfera demi Generasi Masa Hadapan

Putrajaya – Sambutan Hari Rizab Biosfera Antarabangsa julung-julung kalinya disambut di Malaysia pada tahun ini. Sambutan yang diadakan pada 3 November setiap tahun adalah bertujuan untuk meningkatkan kesedaran masyarakat dunia berkenaan dengan kepentingan pemeliharaan dan pemuliharaan rizab biosfera di seluruh dunia.

Menurut Menteri Tenaga dan Sumber Asli (KeTSA), YB Datuk Seri Takiyuddin Hassan, rizab biosfera merupakan tapak yang ditubuhkan oleh sesebuah negara dan diiktiraf oleh United Nations Educational, Scientific and Cultural Organization (UNESCO) di bawah program Man and The Biosphere (MAB) bagi memperbaik hubungan antara manusia dengan alam sekitar serta memberikan penekanan kepada keperluan pembangunan mampan.

Penyertaan Malaysia dalam MAB bermula pada 26 Mei 2009 melalui pengiktirafan Tasik Chini, Pahang sebagai tapak rizab biosfera pertama di Malaysia diikuti dengan banjaran Crocker, Sabah pada 12 Jun 2014 dan Bukit Bendera, Pulau Pinang pada 15 September 2021.

Tambah beliau, hingga kini sebanyak 738 tapak rizab biosfera dalam jaringan rizab biosfera dunia yang melibatkan 134 buah negara.

Beliau juga menyatakan bahawa KeTSA dengan kerjasama Perbadanan Bukit Bendera Pulau Pinang akan menganjurkan Bengkel Pembelajaran Kolaboratif Rizab Biosfera @ Bukit Bendera pada 9 November 2022 dan 10 November 2022 bersempena dengan Hari Rizab Biosfera peringkat kebangsaan dan antarabangsa.

Mengulas dengan lebih lanjut, bengkel yang melibatkan semua tapak rizab biosfera di Malaysia ini diharapkan dapat meningkatkan kesedaran awam mengenai tapak rizab biosfera serta mengukuhkan jaringan kerjasama kebangsaan antara tapak rizab biosfera dengan KeTSA.

Sementara itu, beliau juga merakamkan setinggi-tinggi penghargaan kepada pihak kerajaan negeri Pahang atas inisiatif dalam melaksanakan penambahbaikan terhadap tapak rizab biosfera Tasik Chini selaras dengan cadangan International Advisory Committee for Biosphere Reserves.

KeTSA juga mengalu-alukan inisiatif daripada kerajaan negeri Sabah untuk mencalonkan landskap Kinabatangan sebagai tapak rizab biosfera dan kerajaan negeri lain diharapkan dapat mencontohi inisiatif ini untuk mencalonkan kawasan lain yang berpotensi.

Beliau juga menyeru kepada semua pihak agar menggembleng tenaga dan bekerjasama dalam memulihara dan memelihara rizab biosfera demi generasi masa hadapan di negara ini.


Petugas Media Perlu Bersedia Mendepani Cabaran Teknologi Digital

Untuk mendapatkan maklumat terkini, ikuti kami melalui Telegram

Sintok – Dalam era ledakan teknologi maklumat dan dunia tanpa sempadan ini, petugas media perlu mempersiapkan diri dengan melakukan transformasi yang memacu ke arah teknologi digital agar kekal relevan dan berdaya saing dalam industri.

Perkara ini diakui oleh tiga graduan Sarjana Sains Kewartawanan Multimedia, iaitu Ketua Penerbit Berita Video Digital Sinar Harian, Noor Liza Abu Hasan; Timbalan Pengarang Berita Sinar Harian, Badruldin Zakaria dan Pegawai Perhubungan Media Rasuah Busters, Sinar Harian, Asmaliza Mansor ketika ditemui selepas Majlis Konvokesyen Ke-34 Universiti Utara Malaysia (UUM).

Menurut Noor Liza Abu Hasan, perkembangan komunikasi digital yang sangat pesat dan canggih menyebabkan hampir seluruh kehidupan manusia seperti urus niaga wang, pengangkutan awam dan perniagaan berkait dengan perhubungan melalui jaringan Internet.

“Saya menjangkakan industri media pada masa akan datang semakin mencabar. Jadi, petugas media pada masa ini perlu melakukan perubahan dengan mengaplikasikan teknologi digital dalam tugas mengikut peredaran masa dan mempersiapkan diri supaya kekal relevan dengan perubahan yang amat pantas ketika ini,” ujarnya.

Tambahnya, rakan-rakan media yang berminat menceburi bidang akademik adalah amat dialu-alukan kerana generasi akan datang memerlukan penggiat industri yang mempunyai pengalaman.

“Tidak rugi jika kita mempersiapkan diri dengan ilmu dan pengurusan untuk kelangsungan perjalanan kerjaya. Hal ini juga membuka peluang pada masa hadapan kerana adakalanya industri tenat dengan kewujudan media sosial yang meningkatkan persaingan,” jelasnya lagi.

Menurut Badruldin Zakaria pula, pelibatan industri media dalam sesebuah universiti dapat memastikan hubungan yang berkesan dan memberikan impak positif antara universiti dengan industri.

“Memang seronok dapat berkongsikan pengalaman dunia media dengan pelajar kerana mereka tidak mengetahui keadaan sebenar dalam industri. Kami juga dapat menimba ilmu daripada universiti untuk diaplikasikan dalam industri.”

“Di UUM, pensyarah sentiasa memahami situasi kami dan terbuka menerima pandangan kami mewakili pihak industri. Teori dan praktikal juga berjalan secara serentak sepanjang pengajian,” jelasnya lagi.

Perkara sama turut diakui oleh Asmaliza Mansor yang mengundang semua pengamal media untuk menyambung pelajaran agar dapat meningkatkan lagi pengetahuan dan kemahiran masing-masing demi perkembangan kerjaya.

“Dunia media pada hari ini menuntut seseorang itu bukan sahaja mempunyai kemahiran sebagai seorang wartawan, malah memainkan peranan sebagai jurufoto dan juruvideo.”

Naib Canselor UUM, Profesor Dr. Haim Hilman Abdullah berkata UUM kini menjadi sebahagian daripada kisah perkembangan industri kewartawanan negara apabila sebanyak tujuh pengamal media telah memperoleh Ijazah Sarjana Sains Kewartawanan Multimedia.

“Saya berharap dengan segala ilmu yang diperoleh di sini dapat meningkatkan tahap profesionalisme wartawan negara untuk mengangkat cerita besar negara pada peringkat antarabangsa,“ katanya.

Ketiga-tiga graduan tersebut menerima Ijazah Sarjana Sains Kewartawanan Multimedia yang disampaikan Pro-Canselor, Duli Yang Teramat Mulia Tengku Sarafudin Badlishah Ibni Al Aminul Karim Sultan Sallehuddin, Raja Muda Kedah Darul Aman pada 7 November di Dewan Mu’adzam Shah.


Pelajar Sekolah Malaysia Memenangi Semua Kategori Universal Robotics Challenge 2022

Kuala Lumpur – Tech Up Sdn. Bhd. sebagai tuan rumah kebangsaan Universal Robotics Challenge (URC) 2022, iaitu pertandingan robotik pada peringkat antarabangsa bagi pelajar sekolah rendah dan menengah rendah telah mengumumkan keputusan pertandingan maya yang menyaksikan pelajar sekolah Malaysia muncul sebagai pemenang tempat pertama dalam kesemua empat kategori yang dipertandingkan.

URC 2022 yang dianjurkan oleh Artec Co., Ltd. dari Jepun ini dihoskan secara rasmi oleh Jawatankuasa Eksekutif Universal Robotics yang terdiri daripada 38 orang hakim daripada 14 buah negara. Pusingan penilaian projek pada peringkat antarabangsa dimuktamadkan pada Oktober 2022.

Dalam acara Idea Contest (kategori junior), pemenang tempat pertama ialah pelajar dari Sekolah Kebangsaan (SK) Sungai Udang, iaitu Ahmad Aiman Danish Ahmad Syahir, Muhammad Harith Zaeem Hizamuddin dan Adam Hariz Abdul Halim, manakala pemenang tempat pertama bagi acara Idea Contest (kategori senior) pula ialah pelajar dari Sekolah Bina Insan Yayasan MSU, iaitu Muhammad Aliff Norhamizam, Muhamad Afif Muhamad Rizuan dan Zulhafidz Ngisa.

Seterusnya, bagi acara Virtual Robotics (kategori junior), Mi’ Mar Muhammad Sinan Hafizulfahmi dari Sekolah Rendah Islam (SRI) Al-Amin Gombak merupakan pemenang teratas dalam pertandingan ini. Selain itu, bagi acara Virtual Robotics (kategori senior) pula, Orhan Ghazi Hafizulfahmi dari Sekolah Menengah Islam (SMI) Al-Amin Gombak telah memenangi tempat pertama.

Kesemua pelajar ini ialah peserta pada peringkat akhir teratas (peringkat kebangsaan) sebelum mewakili Malaysia untuk bertanding bagi menentang peserta dari Australia, Chile, China, Colombia, Perancis, Jepun, Hong Kong, Macau, Filipina dan Korea Selatan. Para pemenang URC 2022 telah menerima sebuah kit ArtecRobo 2.0 daripada Artec Co., Ltd.

URC 2022 pada tahun ini juga telah mencatatkan sejumlah 81 orang peserta dalam acara Idea Contest dan 655 orang peserta dalam acara Virtual Robotics pada peringkat pusingan kebangsaan Malaysia.

Menurut Ahli Jawatankuasa dan Presiden Artec Co., Ltd., Etsu Fujiwara, berikutan kesan pandemik COVID-19 hingga tahun ini, beliau bersyukur kerana masih dapat menganjurkan URC walaupun secara dalam talian.

Menurutnya, tema URC pada tahun ini berkisarkan keselamatan trafik. Hasil kerja setiap peserta terhadap kesedaran keselamatan yang tinggi dan kepintaran yang ditampilkan adalah sangat memberangsangkan. Beliau juga berasa bangga kerana pertandingan ini dapat mendorong peserta untuk berkembang maju dalam dunia yang sentiasa berubah.

Tech Up Sdn. Bhd. mengucapkan tahniah kepada semua peserta URC 2022 pada tahun ini, terutamanya kepada sekolah dan peserta kali pertama yang berani mengambil langkah mempelajari ilmu robotik dan menggunakan pembelajaran Sains, Teknologi, Kejuruteraan dan Matematik (STEM) dalam pertandingan ini. Kemenangan SK Sungai Udang dalam acara Idea Contest adalah hasil daripada usaha mereka bertahun-tahun lamanya. Sekolah ini memulakan langkah dalam bidang robotik dengan menyewa sebuah set ArtecRobo dan kemudiannya mendapat sebuah set ArtecRobo secara percuma melalui program Robot4School yang dianjurkan oleh Tech Up Kids Learning pada tahun 2020. Kejayaan peserta dari sekolah ini merupakan contoh ketekalan dan dedikasi sekolah, guru dan pelajar.

Demikian ucapan penghargaan yang disampaikan oleh Ketua Pegawai Eksekutif Tech Up Sdn. Bhd, Ainaa Rosli dalam pertandingan tersebut.

Dalam acara Idea Contest, peserta diminta untuk menciptakan projek dengan menggunakan set ArtecRobo sebenar dan memuat naik video tersebut melalui YouTube, manakala bagi acara Virtual Robotics pula, pelajar diuji kemahiran mengatur cara dengan menggunakan perisian simulator robotik secara dalam talian.

Tambah Ainaa  lagi, “Tech Up Sdn. Bhd. juga berasa sangat bangga kerana perisian yang telah dibangunkan, iaitu GoTechUp x ArtecRobo dipilih sebagai perisian rasmi dalam acara Virtual Robotics untuk kali kedua oleh URC. Perisian ini berkaitan dengan keselamatan trafik yang membolehkan pelajar merancang strategi dan menghabiskan misi sambil menggunakan konsep pengaturcaraan robotik ArtecRobo.”

Tahun ini merupakan pertama kali URC menerima penyertaan daripada peserta dari negara Amerika Latin seperti Colombia dan Chile di samping peserta baharu dari China dan Filipina sejak pertandingan ini dimulakan pada tahun 2017.

Senarai Penuh Pemenang Universal Robotics Challenge 2022

Ahmad Aiman Danish Ahmad Syahir, Muhammad Harith Zaeem Hizamuddin dan Adam Hariz Abdul Halim dari SK Sungai Udang, Malaysia.

Faiqah Hannan Muhamod Fahmir, Nur Qaseh Imanina Hassan dan Nur Ammara Arissa Mohamad Ali dari SK Datuk Nan Kaya, Malaysia.

Muhammad Aliff Norhamizam, Muhamad Afif Muhamad Rizuan dan Zulhafidz Ngisa dari Sekolah Bina Insan Yayasan MSU, Malaysia.

Takumi Matsumura dari Smile Computer School/Nagasawa Junior High School, Jepun.

Skylar Freya T. Ang dan Samara Fionna T. Ang dari MGC New Life Christian Academy, Filipina.

Mi’ Mar Muhammad Sinan Hafizulfahmi dari SRI Al-Amin Gombak, Malaysia.

Ahmad Hasif Supardi dari SK Sri Kulim, Malaysia.

Y.N. dari Smile Kids Children’s Programming Class, Jepun.

Orhan Ghazi Hafizulfahmi dari Sekolah Menengah Islam (SMI) Al-Amin Gombak, Malaysia.

Mandy Lee En Ting dari SMK Bintulu, Malaysia.

Takumi Nagiri dari Smile Computer School/Nagasawa Junior High School, Jepun.


Hadapi Masa Hadapan yang Mencabar dengan Memanfaatkan Teknologi Digital

Untuk mendapatkan maklumat terkini, ikuti kami melalui Telegram

Kangar – “Persediaan masa hadapan melalui kemajuan teknologi digital harus diperhebat oleh semua pihak, sama ada sektor pendidikan ataupun perkhidmatan kerajaan agar masyarakat sentiasa bersedia dalam menempuh dunia yang semakin terbuka luas.”

Demikian titah Duli Yang Teramat Mulia (DYTM) Raja Muda Perlis, Tuanku Syed Faizuddin Putra Jamalullail selepas berkenan menerima kunjungan mengadap Presiden Alif Society dari Mauritius, Dawood Auleear di Kangar, baru-baru ini.

Kesediaan masyarakat terhadap teknologi digital bukan hanya sekadar memenuhi keperluan hidup pada masa ini, tetapi adalah penting untuk mempersiapkan diri ummah bagi menghadapi masa hadapan yang semakin mencabar.

Pada masa yang sama, Dawood Auleear mempersembahkan harapan beliau agar DYTM Raja Muda Perlis dapat berangkat menyampaikan titah ucaptama dalam persidangan  Digital Technologies for Future Education yang akan berlangsung di Port Louis, Mauritius pada pertengahan tahun hadapan.

Sebagai rekod, Alif Society yang merupakan sebuah badan amal yang pernah menghantar beberapa orang pelajar cemerlangnya untuk melanjutkan pelajaran di Universiti Malaysia Perlis (UniMAP) sebelum ini.

Turut hadir ialah Naib Canselor UniMAP, YBrs. Profesor Ts. Dr. Zaliman Sauli, Rektor Kolej Universiti Islam Perlis (KUIPs), YBrs. Profesor Madya Dr. Muhamad Rozaimi Ramle, Ketua Pegawai Eksekutif Majlis Agama Islam dan Adat Istiadat Melayu Perlis (MAIPs), Tuan Haji Mohd Nazim Mohd Noor dan Timbalan Naib Canselor (Penyelidikan dan Inovasi) UniMAP, YBrs. Profesor Ir. Dr. Rizalafande Che Ismail.


Tahniah kepada Pemenang Pertandingan Baca Naskhah Melayu Klasik Malaysia

KUALA LUMPUR − Tahniah diucapkan kepada pemenang Pertandingan Baca Naskhah Melayu Klasik Malaysia bersempena dengan pengisytiharan Kuala Lumpur sebagai Ibu Kota Buku Dunia 2020 (KLWBC 2020) dan Gerakan Membaca 2021 yang telah dilaksanakan pada 1 hingga 8 April 2021. Bagi menjayakan pertandingan ini, sebuah buku nadir yang berjudul Inilah Shaer Unggas Adanya, iaitu buku daripada koleksi Pusat Dokumentasi Melayu, Dewan Bahasa dan Pustaka. Naskhah ini memberikan tumpuan kepada pengajaran Islam melalui perihal unggas dan burung yang digunakan sebagai wahana pendidikan.

Dalam pertandingan tersebut, Ainun Nasibah Johar, muncul juara bagi peringkat institusi pengajian tinggi dan umum, manakala naib juara pula dimenangi oleh Ummu Fathiyyah Mohamad Azam dan tempat ketiga disandang oleh Norfazliana Mohd Yusoff. Pemenang saguhati ialah Wan Al Azim W Azman, Nur Ibtisam Zulkifli dan Fatimah Omar@ Mohd. Bagi kategori sekolah menengah pula dijuarai oleh Aish Amna Suffian, Nurul Izani M Razali di tempat kedua dan Aisy Basri Mohd Bakri di tempat ketiga. Penerima hadiah saguhati ialah Aidy Badri Mohd. Bakri, Aiman Afnan Budiman dan Noor Aina Yasmin Kamarulzaman.

Antara matlamat penganjuran pertandingan ini adalah untuk mendekati khalayak bagi memugarkan semula apresiasi dan kecintaan terhadap tulisan Jawi melalui manuskrip dan buku nadir Melayu agar dapat digarap dan disebarkan. Penilaian markah dibuat berdasarkan aspek kelancaran (merujuk teks), irama, suara, gaya, teknik dan persembahan serta kreativiti peserta.

Penganjuran Pertandingan Baca Naskhah Melayu Klasik Malaysia ini diharapkan dapat menjadi medan untuk menguji keupayaan peserta bagi memahami dan menguasai kosa kata Melayu klasik, lebih-lebih lagi dalam tulisan Jawi lama.


“Perkembangan“ dan “Pengembangan“

Saya terkeliru oleh perkataan “perkembangan“ dan “pengembangan“. Setelah merujuk kamus, saya masih tidak dapat memahami perbezaannya. Apakah maksud kedua-dua perkataan itu? Bagaimanakah cara penggunaannya yang betul?


Pavilion Malaysia Memenangi Anugerah Perak Gulf Sustainability Awards 2022

Putrajaya – Pavilion Malaysia berjaya merangkul Anugerah Perak daripada Gulf Sustainability Awards 2022 anjuran program Anugerah Antarabangsa yang telah menerima Pengiktirafan Kepercayaan Cemerlang daripada Majlis Piawaian Anugerah Bebas.

Acara berprestij tahunan yang diadakan ini adalah untuk meraikan organisasi di Timur Tengah yang mengamalkan amalan terbaik dalam tadbir urus alam sekitar, sosial dan korporat. Pada tahun ini, Gulf Sustainability Awards 2022 telah mengiktiraf sumbangan daripada beberapa kategori termasuklah kemampanan alam sekitar, kesedaran kemampanan, pembangunan komuniti dan pengurusan air atau sisa.

Pavilion Malaysia adalah satu-satunya pavilion karbon sifar bersih di Ekspo 2020 Dubai yang direka seperti kanopi hutan hujan dan telah menerima pengiktirafan bagi kategori Inisiatif Karbon Sifar. Ekspo Dunia yang diadakan bermula 1 Oktober 2021 hingga 31 Mac 2022 ini merupakan penganjuran pertama di rantau Timur Tengah, Afrika dan Asia Selatan serta disertai oleh hampir 200 buah negara dan organisasi.

Penyertaan Malaysia di Ekspo 2020 Dubai telah diterajui oleh Kementerian Sains, Teknologi dan Inovasi (MOSTI) dan Malaysian Green Technology and Climate Change Corporation (MGTC) selaku agensi pelaksana.

Program ofset telah dilaksanakan untuk meneutralkan karbon yang terkandung dalam bahan karbon dioksida yang dikeluarkan sepanjang proses pembinaan Pavilion Malaysia dan semasa Ekspo 2020 Dubai berlangsung.

MOSTI telah menjalinkan kerjasama dengan Kementerian Tenaga dan Sumber Asli (KeTSA) bagi perolehan 4000 tan karbon dioksida bagi ofset di bawah program National Reducing Emissions from Deforestation and Forest Degradation (REDD Plus).

Pavilion Malaysia telah mengadaptasikan amalan kelestarian di bawah Sistem Pengurusan Hutan Lestari yang diguna pakai di hutan Malaysia. MOSTI juga telah melaksanakan program penanaman sebanyak 500 batang pokok dengan kerjasama KeTSA dan agensinya, iaitu Yayasan Hijau Malaysia. Usaha ini dilakukan sebagai tanda menyokong agenda nasional, yakni Kempen Penanaman 100 Juta Pokok di bawah Program Penghijauan Malaysia.

Inisiatif karbon sifar telah dirancang dan dilaksanakan melalui Jawatankuasa Kecil yang dipengerusikan oleh Setiausaha Bahagian, Bahagian Pemindahan Teknologi dan Pengkomersialan Penyelidikan dan Pembangunan (R&D), YBrs. Dr. Nor Azlina Ariffin merangkap Ketua Sekretariat Induk Penyertaan Malaysia di Ekspo 2020 Dubai bersama-sama pegawai dari MOSTI, KeTSA, Jabatan Perhutanan Semenanjung Malaysia, Institut Penyelidikan Perhutanan Malaysia, Universiti Putra Malaysia, SIRIM, Jabatan Standard Malaysia, Lembaga Perindustrian Kayu Malaysia, Majlis Kayu Kayan Malaysia dan arkitek Pavilion Malaysia, iaitu Hijjas Architects and Planners serta MGTC.

Jawatankuasa ini berperanan dalam menentukan kaedah pelaksanaan inisiatif dan memastikan kaedah tersebut diiktiraf oleh badan antarabangsa.

Pavilion Malaysia yang bertemakan Memperkasa Kemampanan telah menunjukkan komitmen negara terhadap agenda kelestarian melalui pembinaan pavilion karbon sifar bersih di Ekspo Dunia tersebut. Malaysia menggalakkan orang ramai dan pelawat ekspo untuk menyertai perjuangannya melalui kempen #MyButterflyEffect. Pavilion ini dibina dengan mengambil kira pelepasan karbon rendah, elemen hijau, mampan dan penjimatan tenaga.

Menteri Sains, Teknologi dan Inovasi, YB Dato’ Sri Dr. Adham Baba berkata, “Pengiktirafan sebanyak lima anugerah antarabangsa dalam masa lapan bulan adalah sesuatu yang bersejarah bagi Pavilion Malaysia. Kejayaan ini membuktikan bahawa sebagai Keluarga Malaysia yang bersatu padu dan berpegang kepada matlamat yang sama, kita boleh menggapai segala kejayaan.”

Ekspo 2020 Dubai telah menunjukkan inisiatif Malaysia ke arah masa hadapan yang lebih mampan dan memaklumkan kepada dunia bahawa Malaysia sedang menuju ke arah yang lebih hijau. Kemenangan terbaharu ini adalah sejajar dengan matlamat negara ini, iaitu untuk mencapai karbon neutral seawal tahun 2050.

Sebagai rekod, terdahulu Pavilion Malaysia telah memenangi Anugerah Emas bagi kategori Projek Mampan (Pembinaan) Terbaik Tahun 2022 oleh Global Architecture and Design Awards (GADA 2022), Anugerah Emas bagi kategori Interpretasi Tema dalam Anugerah Pavilion Ekspo 2020 Dubai anjuran Bureau International des Expositions (BIE), Anugerah Emas untuk Perkhidmatan Pengguna dan Perniagaan Terbaik dalam Anugerah Kempen Pemasaran Asia-Pasifik APPIES APAC 2022 dan Honourable Mention for Best Sustainable Design oleh majalah EXHIBITOR World Expo Awards 2022.


Bilik Gerakan Bencana MAFI Diaktifkan di Seluruh Negara

Untuk mendapatkan maklumat terkini, ikuti kami melalui Telegram

Putrajaya – Bilik Gerakan Bencana Kementerian Pertanian dan Industri Makanan (MAFI) telah diaktifkan dan digerakkan bagi persiapan mengenai intervensi bantuan kepada komuniti agromakanan, terutamanya golongan petani, penternak dan nelayan yang terjejas disebabkan oleh banjir.

MAFI melalui MAFI Inc. di setiap negeri sentiasa bersedia untuk menyalurkan bantuan sejurus maklumat berkaitan diperoleh di lapangan oleh pegawai yang turun padang bagi menilai kerosakan dan kerugian yang dialami serta segera memberikan bantuan kepada pihak yang terlibat.

Setakat semalam, laporan awal kejadian bencana bagi sektor tanaman semasa secara kumulatif adalah sebanyak 256 orang petani dengan keluasan kawasan pertanian yang terlibat kira-kira 374.81 hektar.

Beberapa buah daerah di negeri Pahang, Kedah, Perak dan Selangor terlibat dengan bencana ini. Kini, tumpuan utama diberikan kepada pemantauan situasi secara harian oleh pasukan MAFI Inc. di setiap negeri dan daerah yang terkesan, manakala negeri lain diminta untuk bersedia selain bekerjasama dengan Agensi Pengurusan Bencana Negara (NADMA) dan pihak berkuasa tempatan bagi menghadapi situasi di luar jangkaan.

MAFI sentiasa memastikan kebajikan dan keselamatan mangsa banjir, terutamanya golongan sasar diberikan perhatian sepenuhnya dengan kerjasama erat daripada semua pihak seperti jabatan dan agensi negeri di samping memastikan sekuriti makanan negara terjamin dalam apa-apa jua keadaan.


Jantung Bengkak yang Sering Diabaikan

Penyakit jantung bengkak atau megacardia merujuk keadaan jantung yang mengalami pembesaran atau disebut sebagai jantung bengkak. Organ jantung dibahagikan kepada dua bahagian, iaitu saluran kanan dan kiri. Jantung bengkak boleh berlaku pada satu bahagian jantung sahaja atau pada kedua-dua bahagian jantung pada masa yang sama.

Pada 3 November lalu, program bual bicara dengan tajuk Cakna Sihat: Jantung Bengkak telah bersiaran secara langsung dalam Rancangan Selamat Pagi Malaysia di saluran TV1 yang menampilkan Pakar Perunding Perubatan Dalaman dan Pakar Kardiologi Klinikal UITM Private Specialist Centre (UPSC), Dr. Huzairi Sani yang membincangkan punca, gejala dan langkah untuk merawat jantung bengkak.

Dalam perbincangan tersebut, Dr. Huzairi Sani telah mengupaskan definisi perkataan jantung dan bengkak dalam konteks penyakit jantung bengkak. Secara umumnya, definisi jantung menurut Kamus Dewan Edisi Keempat merupakan organ berotot yang mengepam darah ke seluruh badan. Selain itu, jantung diumpamakan sebagai enjin dalam organ manusia yang mengepamkan darah kepada organ lain.

Jantung bengkak adalah bersifat tidak normal. Terdapat pelbagai punca yang menyebabkan jantung bengkak dengan gejala yang berbeza. Individu yang menghidap penyakit jantung bengkak pada peringkat awal tidak menunjukkan sebarang gejala walaupun pesakit yang mengalami jantung bengkak telah menjalani pemeriksaan awal.

Namun begitu, gejala bagi jantung bengkak yang boleh diperhatikan adalah seperti keletihan, sesak nafas, kesukaran untuk tidur, kaki bengkak, selain hilang tumpuan pada pembelajaran dan kerja. Antara langkah awal yang boleh dilakukan untuk mengelakkan pesakit mengalami jantung bengkak ialah dengan melakukan pemeriksaan awal pada jantung seperti menggunakan elektrokardiogram (ECG) untuk mengesan aktiviti elektrik pada jantung. Selain itu, doktor juga akan melakukan pemeriksaan X-ray pada bahagian dada untuk melihat struktur jantung yang bengkak.

Pada dasarnya, penyakit jantung bengkak yang menyerang bayi dan golongan dewasa bukan disebabkan oleh faktor genetik. Selain itu, faktor persekitaran, cara pemakanan, gaya hidup, obesiti, pengambilan minuman keras dan narkotik menyebabkan berlakunya risiko jantung bengkak dan kegagalan jantung.

Pemeriksaan diagnosis merupakan langkah pencegahan terbaik daripada merawat masalah jantung bengkak. Oleh sebab itu, pesakit yang menghidap jantung bengkak perlu sentiasa mendapatkan rawatan dan nasihat daripada doktor pakar. Rawatan bagi jantung bengkak juga diberikan berdasarkan penjagaan pesakit oleh keluarga, penjagaan kesihatan secara inklusif, gaya hidup dan pengambilan ubat-ubatan mengikut dos yang ditetapkan.

Pesakit jantung bengkak juga tidak boleh mengambil suplemen dan disarankan untuk tidak mengurut dada. Sekiranya pesakit yang mempunyai masalah jantung bengkak lambat menjalani saringan, hal tersebut akan menyebabkan pesakit tersebut menerima pelbagai risiko. Jantung bengkak menyebabkan otot semakin menipis dan injap berisiko untuk bocor. Pesakit jantung bengkak juga tidak boleh berjalan dan berlari dengan laju disebabkan oleh faktor tekanan dan aliran darah jantung yang bersifat tidak normal.

Pesakit yang mengalami jantung bengkak perlu mengambil ubat-ubatan pada masa yang ditetapkan dan tidak dibenarkan untuk menghisap rokok. Menurut Dr. Huzairi Sani, kos rawatan bagi jantung bengkak adalah mahal. Penggunaan kaedah rawatan jantung bengkak adalah dengan memasukkan belon, wayar dan memasukkan dakwat untuk melihat salur darah dalam jantung yang bengkak adalah sempit atau tidak.

Secara keseluruhannya, Dr. Huzairi Sani menegaskan bahawa pesakit jantung bengkak perlu mengamalkan pemakanan yang sihat dan seimbang, selain mengambil makanan dengan kandungan karbohidrat dan protein yang sederhana. Jika pesakit jantung bengkak mengambil makanan secara berlebihan dan tidak menggunakan tenaga, hal tersebut akan menyebabkan lemak dan kolesterol bertambah dan seterusnya menjadi beban kepada jantung. Jika kandungan kolesterol di badan pesakit jantung bengkak adalah banyak, pesakit boleh mengambil ubat yang bersesuaian untuk mengelakkan risiko daripada berlakunya jantung bengkak.

Selain itu, pesakit dengan jantung bengkak harus mengamalkan gaya hidup yang sihat seperti bersenam, berpuasa dan melakukan aktiviti fizikal yang ringan seperti yoga.  Jelaslah bahawa pesakit yang mengalami jantung bengkak perlu mendapatkan rawatan kesihatan dengan segera dan keadaan tersebut boleh dirawat sekiranya penyakit itu dikesan dengan lebih awal.


Cegah Diabetes Elak Komplikasi

Untuk mendapatkan maklumat terkini, ikuti kami melalui Telegram

Kangar – “Penghidap diabetes perlu mempunyai pengetahuan yang tepat mengenai penyakit diabetes agar mereka dapat menguruskan keadaan mereka dengan baik serta mengelakkan berlakunya komplikasi seperti penyakit jantung, buta dan kerosakan buah pinggang.”

Demikian titah Duli Yang Teramat Mulia (DYTM) Raja Muda Perlis, Tuanku Syed Faizuddin Putra Jamalullail ketika berkenan berangkat menghadiri program MAIPs Peduli Khas bersempena dengan Hari Diabetes Sedunia peringkat Majlis Agama Islam dan Adat Istiadat Melayu Perlis (MAIPs) dengan kerjasama Jabatan Kesihatan Negeri yang diadakan di Masjid Jamek, Kampung Binjal, Utan Aji, petang semalam.

Sambutan Hari Diabetes Sedunia diadakan pada 14 November setiap tahun. Pada tahun ini, sambutan Hari Diabetes Sedunia bertemakan “Akses kepada Pendidikan Diabetes” yang merupakan kesinambungan daripada tema beberapa tahun kebelakangan ini yang menjurus kepada penjagaan terhadap penghidap diabetes.

Akses kepada rawatan ubat-ubatan, sokongan psikososial, pemantauan kendiri seperti pemantauan gula dalam darah serta akses kepada pemakanan sihat dan aktiviti fizikal amat penting dalam memastikan penghidap diabetes mampu menjalani kehidupan yang berkualiti.

Dalam program yang sama, DYTM Raja Muda Perlis yang juga merangkap Tuanku Yang DiPertua berkenan menyerahkan sumbangan MAIPs berjumlah RM21 000 kepada 30 orang asnaf terpilih, masing-masing menerima RM700 setiap seorang dalam kalangan anak kariah masjid yang sama untuk diagihkan oleh amilnya, Encik Sharizan Abu.

Untuk rekod, Tinjauan Kebangsaan Kesihatan dan Morbiditi (NHMS) 2019 menganggarkan sebanyak 3.9 juta orang penduduk Malaysia (18.3 peratus) yang berumur 18 tahun dan ke atas menghidap penyakit diabetes. Data ini menunjukkan peningkatan yang ketara berbanding dengan 11.2 peratus pada tahun 2011 dan 13.4 peratus pada tahun 2015. Daripada jumlah ini, dianggarkan satu daripada dua orang pesakit (50.0 peratus) tidak mengetahui bahawa mereka menghidap penyakit diabetes sehinggalah saringan gula dalam darah dilakukan.

Turut hadir mengiringi baginda ialah Pengarah Jabatan Kesihatan Negeri Perlis, YBrs. Dr. Ismuni Bohari.


Persediaan Masyarakat Menghadapi Musim Monsun Timur Laut

Pada tahun lepas dan awal tahun ini, Malaysia dilanda banjir besar sehingga bukan sahaja memusnahkan banyak harta benda, malah mengorbankan berpuluh-puluh nyawa. Jika dahulu, banjir boleh dijangkakan yang lazimnya akan berlaku pada penghujung tahun di kawasan pantai timur Semenanjung Malaysia sahaja. Kini, banjir boleh berlaku pada bila-bila masa dan di kawasan yang tidak pernah dilanda bencana ini.

Keadaan ini disebabkan oleh perubahan iklim dunia yang ketara pada masa ini gara-gara sikap rakus manusia yang menodai bumi. Pada tahun ini, kerajaan melalui agensinya seperti Jabatan Meteorologi Malaysia (METMalaysia) dan Agensi Pengurusan Bencana Negara (NADMA) telah mengambil beberapa inisiatif awal bagi menghadapi bencana banjir yang terjadi ketika fasa peralihan dan musim monsun timur laut di negara ini.

Iklim di Malaysia dicirikan dengan dua rejim monsun, iaitu monsun barat daya yang bermula dari akhir Mei hingga September dan monsun timur laut pula berlaku dari November hingga Mac. Monsun barat daya menunjukkan cuaca yang lebih kering, manakala monsun timur laut pula membawa hujan lebat, terutamanya ke negeri di pantai timur Semenanjung Malaysia, barat Sarawak dan timur Sabah.

Tempoh peralihan antara dua monsun ini dikenali sebagai fasa peralihan monsun. Berdasarkan laman web METMalaysia, musim monsun timur laut merupakan musim hujan utama di Malaysia kerana sistem cuaca monsun yang terbentuk bersama-sama luruan udara sejuk dari Siberia menghasilkan hujan lebat yang sering menyebabkan banjir besar di negeri pantai timur Semenanjung Malaysia, iaitu Kelantan, Terengganu, Pahang dan Johor Timur serta Sabah dan Sarawak.

Pada tahun ini, METMalaysia meramalkan monsun timur laut atau dikenali juga sebagai musim tengkujuh dijangkakan terjadi lebih awal, yakni bermula dari 7 November 2022 dan akan berterusan hingga Mac 2023. Menurut kenyataan daripada Ketua Pengarah METMalaysia, Encik Muhammad Helmi Abdullah, keadaan itu dijangkakan menyebabkan negara ini menyaksikan empat hingga enam episod luruan monsun yang membawa hujan lebat berterusan dan berpotensi berlaku sepanjang tempoh ini.

Hujan lebat yang berterusan untuk tempoh beberapa hari boleh mengakibatkan kejadian banjir di kawasan rendah dan kawasan yang berhampiran dengan sungai. Risiko banjir semakin meningkat sekiranya keadaan tersebut berlaku secara serentak dengan kejadian air pasang. Selain itu, tiupan angin timur laut secara berterusan dan kencang semasa musim ini juga boleh menyebabkan laut bergelora dan ombak besar berlaku di perairan Laut China Selatan.

Selain persediaan yang dilakukan oleh kerajaan, masyarakat juga perlu bersedia dengan sebarang kemungkinan bagi menghadapi musim tengkujuh. Persediaan ini sedikit sebanyak boleh meminimumkan kesan banjir selain mengurangkan kematian. Terdapat tiga jenis persediaan yang boleh dilakukan oleh masyarakat, iaitu persediaan sebelum banjir, semasa banjir dan selepas banjir.

Masyarakat perlu sentiasa cakna akan perubahan iklim di kawasan tempat tinggal masing-masing. Dalam dunia teknologi yang serba canggih kini, masyarakat boleh mengetahui maklumat terkini dan sahih secara dalam talian melalui laman web dan portal seperti ramalan cuaca melalui myMETdata, pemantauan hujan dan aras air sungai melalui aplikasi MyPublicInfoBanjir serta ramalan air pasang surut melalui laman web Jabatan Ukur dan Pemetaan Malaysia (JUPEM).

Portal myMETdata merupakan portal yang baru sahaja dilancarkan yang menyediakan pelbagai data meteorologi termasuklah data pencerapan cuaca seperti hujan, suhu udara, kelembapan relatif dan angin serta data pencerapan alam sekitar seperti hujan asid, aerosol dan zarah terampai bagi stesen terpilih juga.

Di samping itu, masyarakat juga perlu menyediakan pelan pemindahan selain mengetahui lokasi pusat pemindahan sementara (PPS) dan pusat bantuan bencana di kawasan masing-masing agar jika berlaku keadaan yang mendesak, masyarakat tidak cemas dan dapat menyelamatkan diri dan ahli keluarga dengan segera. Bukan itu sahaja, masyarakat juga perlu memeriksa lubang air seperti longkang atau saliran najis dan membersihkan segala halangan serta memastikan lubang sentiasa tertutup rapat supaya air banjir tidak memasukinya.

Seterusnya, setiap isi rumah juga perlu menyediakan beg kecemasan yang mengandungi barang penting seperti pakaian, kasut, selimut, wisel, wang, lampu suluh dan bateri, makanan tahan lama, kit kecemasan yang mengandungi ubat-ubatan dan kebersihan diri, minuman, telefon bimbit dan dokumen penting seperti sijil kelahiran, kad pengenalan dan dokumen mustahak yang lain.

Semasa kejadian banjir berlaku, ahli keluarga yang lebih dewasa perlu mengawasi kanak-kanak agar mereka tidak bermain dengan air banjir kerana boleh mengundang bahaya atau meragut nyawa mereka. Jika terdapat risiko banjir kilat di kawasan masing-masing, sila berpindah ke kawasan yang selamat dan jangan kembali ke rumah tanpa arahan daripada pihak berkuasa.

Sememangnya terdapat banyak keluhan daripada pihak berkuasa yang memaklumkan terdapat segelintir mangsa banjir yang enggan berpindah walaupun telah dipujuk berulang kali. Bagi mereka yang tidak berpindah, elakkan menyentuh barangan elektronik dan sentiasa mengikuti perkembangan keadaan banjir dari semasa ke semasa.

Banjir bukan sahaja membahayakan keselamatan, malah kesihatan mangsa banjir juga terjejas kerana banjir akan menyebabkan sampah-sarap dan lumpur takungan najis keluar bersama-sama limpahan air yang tercemar sehingga membawa pelbagai jenis penyakit bawaan air.

Menurut Pensyarah dan Pakar Perubatan Masyarakat, Pusat Pengajian Sains Perubatan, Kampus Kesihatan, Universiti Sains Malaysia, YBrs. Profesor Madya Dr. Wan Mohd Zahiruddin Wan Mohammad, terdapat pelbagai jenis kuman seperti bakteria, virus dan parasit yang boleh menyebabkan penyakit bawaan air dan makanan. Kuman boleh tersebar secara langsung sama ada dengan cara termakan atau terminum sumber makanan dan minuman yang sudah tercemar dengan najis manusia dan haiwan dijangkiti serta persekitaran kotor dengan kehadiran lalat, lipas dan tikus. Mangsa banjir perlu memastikan minuman atau air yang digunakan untuk memasak adalah bersih.

Oleh yang demikian, masyarakat perlu bersedia sebelum, semasa dan selepas berakhirnya bencana banjir tersebut. Bagi mangsa yang berada di pusat pemindahan, mangsa dinasihatkan agar tidak pulang ke rumah sebelum dibenarkan oleh pihak berkuasa. Pada masa yang sama, mangsa boleh memerhatikan kawasan kejiranan dan memberikan bantuan kepada jiran yang terdiri daripada orang tua, kanak-kanak ataupun orang kurang upaya.

Semasa memasuki rumah, mangsa perlu berhati-hati kerana banyak bahaya yang tersembunyi seperti binatang berbisa dan memeriksa dengan teliti segenap ruang rumah jika terdapat tanda rekahan atau mendapan bagi memastikan keselamatan seluruh isi rumah.

Walaupun seseorang itu telah mengambil pelbagai langkah untuk menghadapi bencana banjir semasa musim monsun timur laut ini, namun sedikit sebanyak bencana ini sudah tentunya akan memberikan kesan psikologi kepada mereka yang menjadi mangsa banjir. Pakar Perunding Psikiatri dan Pengarah Pusat Kecemerlangan Klinikal Management and Science University, Profesor Dr. Muhammad Najib Mohamad Alwi menyatakan bahawa reaksi psikologi kepada musibah di luar jangkaan ini amat bergantung pada tahap ketegaran psikologi individu dan tahap kesiapsiagaan dalam menghadapi bencana.

Oleh itu, untuk mengurangkan kesan emosi yang kurang baik, masyarakat perlu lebih bersedia dengan mengambil langkah persediaan sebelum berlakunya banjir. Jika dahulu, isu psikologi kurang diberikan perhatian, namun masyarakat kini semakin cakna. Bahkan, kerajaan juga melalui Kementerian Kesihatan Malaysia (KKM) dan Kementerian Pembangunan Wanita, Keluarga dan Masyarakat terus mengambil serius akan hal ini. Menurut Menteri Kesihatan, YB Khairy Jamaluddin, KKM akan menyediakan 462 orang pakar kesihatan dan pasukan kesihatan mental serta sokongan di PPS sebagai persiapan dalam menghadapi banjir.

Pada tahun 2015, Pertubuhan Kesihatan Sedunia telah menyeru kepada pelbagai pihak untuk bekerjasama dalam menguruskan dan mengatasi kesihatan awam dengan merancang dan merangka program bersifat pencegahan dan kesedaran, pendidikan kesihatan dan intervensi bagi memperkukuh strategi daya tindak dan daya tahan dalam usaha meningkatkan kesihatan mental dalam kalangan mangsa banjir.

Hal ini jelas menunjukkan bahawa isu psikologi dan kesihatan mental dalam kalangan mangsa banjir tidak harus dipandang enteng kerana mereka mungkin mengalami trauma akibat kehilangan ahli keluarga dan kemusnahan harta benda. Jadi, para kaunselor terlatih dan sukarelawan yang terlibat perlu mempunyai kemahiran agar mangsa banjir ini bukan sahaja diberikan bantuan secara fizikal, malah menerima bantuan dari aspek emosi kerana kebimbangan melampau dan kemurungan boleh menjejaskan kesejahteraan psikologi mereka.

Tuntasnya, perubahan iklim ketara yang berlaku di seluruh dunia termasuklah Malaysia mendorong setiap individu untuk terus cakna, terutamanya semasa musim monsun timur laut berlaku. Pengalaman pada hujung tahun lalu dan awal tahun ini perlu dijadikan sebagai pengajaran. Masyarakat di kawasan yang sering dilanda banjir perlu bersedia dengan melakukan persiapan rapi agar tahap emosi mereka kurang terkesan akibat bencana banjir ini. Gunakanlah kemudahan teknologi yang ada untuk mengetahui segala perkembangan berkaitan dengan iklim di kawasan masing-masing. Bencana alam mungkin tidak berlaku jika setiap individu memainkan peranan masing-masing dalam melestarikan alam sekitar.


Konjak Jeli: Risiko Bahaya Tercekik

Untuk mendapatkan maklumat terkini, ikuti kami melalui Telegram

Putrajaya – Isu produk konjak jeli yang tular di media sosial didakwa berbahaya dan boleh memberikan risiko kepada kanak-kanak. Sejak tahun 2001, isu ini telah menjadi perhatian Kementerian Kesihatan Malaysia (KKM) kerana terdapat laporan penjualan konjak jeli yang boleh mengakibatkan kanak-kanak tercekik apabila memakannya.

Konjak ialah sejenis tumbuhan yang tinggi dengan kandungan serat dan dikenali sebagai glukomanan. Industri yang berkaitan menggunakan bahan tambahan makanan tersebut yang berfungsi sebagai bahan pemekat dalam penghasilan jeli. Di Malaysia, penambahan konjak bagi produk jeli adalah dibenarkan berdasarkan saiz jeli yang dihasilkan.

Faktor seperti mempunyai tekstur yang kenyal, tidak mudah larut di dalam mulut dan sukar ditelan menyebabkan produk konjak jeli ini dikawal dengan menetapkan saiz dan amaran dilekatkan pada label produk. Produk ini dikawal di bawah Peraturan 139 (konfeksi sajian) dan Peraturan 139 A (konfeksi jeli terkawal).

Peraturan 139 memperuntukkan jeli dengan diameter melebihi 45 milimeter dan boleh mengandungi konjak, manakala Peraturan 139 A memperuntukkan jeli dengan diameter kurang atau sama dengan 45 milimeter dan tidak boleh mengandungi konjak.

Berdasarkan data pemantauan yang dilaksanakan oleh KKM melalui Bahagian Keselamatan dan Kualiti Makanan (BKKM) dari tahun 2018 hingga kini, sebanyak 649 produk jeli telah disampel dan 352 produk daripadanya merupakan produk konjak jeli. Enam sampel produk jeli telah dikesan tidak mematuhi peraturan makanan 139 A dan telah dikenakan tindakan penarikan balik produk oleh KKM.

Oleh yang demikian, ibu bapa dinasihatkan agar sentiasa memantau pengambilan produk konjak jeli oleh anak-anak bagi mengelakkan kejadian yang tidak diingini berlaku. KKM juga menyeru orang ramai agar memaklumkan sebarang maklumat berkaitan dengan penjualan konjak jeli kepada Pejabat Kesihatan Daerah atau Jabatan Kesihatan Negeri yang berhampiran atau melalui laman sesawang aduan awam KKM (http://moh.spab.gov.my) atau Facebook rasmi BKKM (http://www.facebook.com/bkkmhq).


Kesihatan Mental Masyarakat Semakin Membimbangkan

Shah Alam – Masyarakat Malaysia hari ini semakin terbuka berbincang mengenai masalah kesihatan mental tetapi masih ada segelintir daripada masyarakat yang mempunyai persepsi negatif terhadap isu ini. Oleh itu, bersempena dengan program Dekad Membaca Kebangsaan peringkat pertubuhan bukan kerajaan, Dewan Bahasa dan Pustaka (DBP) dengan kerjasama Universiti Selangor (UNISEL), Majlis Buku Kanak-kanak dan Remaja Malaysia (MBBY) dan Yayasan ZuriatCARE menganjurkan sebuah forum yang bertajuk “Kesihatan Mental: Antara Persepsi dengan Realiti”.

Penulis dan aktivis merangkap Pengasas Mayer-Rokitansky-Küster-Hauser (MRKH) Malaysia, Puan Wani Ardy sebagai ahli panel pertama forum membuka perbincangan dengan menyebut sebagai seorang daripada penghidap sindrom MRKH, beliau juga tidak terkecuali mengalami masalah kemurungan selain masalah kesihatan yang lain. Beliau memilih untuk meluahkan perasaan dan ketidakyakinannya melalui setiap karyanya di samping memperjuangkan dan berkongsikan penyakit ini dengan masyarakat.

Proses untuk menerima takdir tersebut mengambil masa yang panjang tetapi mungkin sudah terbiasa dengan didikan ayah untuk sentiasa bersangka baik dengan takdir Allah SWT menyebabkan saya mampu menerimanya dengan lebih mudah. Pada mulanya, saya percaya bahawa penyelesaian untuk setiap masalah ialah kita seharusnya menjadi kuat tetapi sebenarnya tindakan ini adalah salah. Hal ini dikatakan demikian kerana kita tidak wajib untuk kuat sepanjang masa. Ada kalanya, kita perlu merangkul dan tidak menafikan perasaan sedih dalam diri ini.

Tambah beliau lagi, melalui pembacaan buku yang berkaitan dengan cara membantu diri, sedikit sebanyak telah membantu dirinya untuk menghadapi saat getir dalam hidupnya. Pembacaan dan penulisan beliau juga telah membantu dirinya untuk meluahkan segala perasaan dan sangat berguna untuk memproses segala emosi negatif dalam dirinya.

Sementara itu, Pengarah Urusan Rumah Ripta, Encik Mosyuki Borhan selaku ahli panel kedua membuka bicaranya dengan menyatakan sepanjang usianya, beliau merasakan tidak mempunyai masalah berkaitan dengan kesihatan mental sehinggalah kematian adiknya. Beliau tidak mampu berkelakuan seperti sediakala dalam tempoh jangka masa yang sangat panjang sehingga menemukan bahawa Islam juga mempunyai cara untuk menjaga kesihatan mental dari segi rohani dan spiritual. Oleh itu, beliau memilih untuk menambahkan ilmu dalam diri melalui pembacaan.

Penerbitan buku, terutamanya buku yang berkonsepkan luahan hati bukan sahaja boleh membantu diri penulis itu, malah mampu membantu orang lain kerana para pembaca dapat bangkit daripada masalah yang dihadapi.

Sebelum mengakhiri perkongsiannya, beliau menyatakan bahawa pelbagai genre pembacaan boleh dipilih untuk membantu seseorang itu menyelesaikan masalah yang dihadapi kerana ada kalanya kita akan memperoleh inspirasi daripada penulisan tersebut.

Seterusnya, ahli panel ketiga pula merupakan Pakar Psikiatri Hospital Shah Alam, YBrs. Dr. Syuhaida Abdul Razak berkongsikan pendapatnya tentang masalah kesihatan mental dalam masyarakat sebenarnya sangat membimbangkan kerana kini bukan sahaja banyak remaja, malah golongan kanak-kanak juga mengalami masalah tersebut. Kebanyakan kaum lelaki mengalami masalah personaliti berpecah (split personality) kerana sering memendam emosi dan tidak mahu berada dalam situasi stres. Berbeza pula dengan kaum wanita yang lebih banyak mengalami kebimbangan kerana wanita suka bercerita dan meluahkan perasaan mereka.

Seseorang itu akan disahkan menghidap penyakit mental apabila telah didiagnosis oleh Diagnostic and Statistical Manual of Mental Disorders, Fifth Edition (DSM-5). Penyakit mental juga sama sebagaimana penyakit lain yang perlu mendapatkan rawatan seawal mungkin. Namun begitu, kebanyakan masyarakat lewat mendapatkan rawatan awal kerana mempercayai bahawa penyakit ini adalah perbuatan jin dan mendapatkan khidmat nasihat daripada bomoh atau ustaz terlebih dahulu sehingga keadaan pesakit menjadi semakin serius.

Jelas beliau lagi, walaupun terdapat pihak yang menyatakan generasi yang lahir pada tahun 1995 hingga tahun 2010 merupakan generasi strawberi yang digambarkan tidak kuat untuk menghadapi segala cabaran tetapi pandangan itu adalah tidak tepat. Masalah kesihatan mental ini boleh berlaku kepada sesiapa sahaja kerana banyak faktor mengakibatkan masalah ini berlaku ekoran daripada pendidikan dan persekitaran yang berbeza.

Seorang pakar psikiatri juga boleh mempunyai masalah kesihatan mental kerana selagi bergelar manusia, kita tidak akan terlepas daripada mempunyai emosi yang negatif. Pakar psikiatri sebenarnya lebih cenderung menghidapi masalah mental kerana sentiasa menerima emosi negatif daripada pesakit dan perlu memberikan emosi positif mereka kepada pesakit. Pesakit mental memerlukan ubat dan rawatan yang bersesuaian bagi merawat masalah kesihatan tersebut.

Forum yang berlangsung selama hampir dua jam ini sangat menarik dan padat dengan pelbagai perkongsian. Ketiga-tiga ahli panel berkongsikan isu serius ini secara santai dan penuh bersemangat, sementara Pengerusi Yayasan ZuriatCARE, Puan Alia Ali pula begitu bijak dalam mengemudikan perjalanan forum tersebut. Rakaman forum ini boleh ditonton secara dalam talian melalui Facebook rasmi DBP.


Raja Muda Perlis Berkenan Meninjau Projek Klinik Kesihatan Padang Besar

Untuk mendapatkan maklumat terkini, ikuti kami melalui Telegram

Padang Besar – Duli Yang Teramat Mulia (DYTM) Raja Muda Perlis, Tuanku Syed Faizuddin Putra Jamalullail berkenan berangkat meninjau status terkini pembangunan Projek Klinik Kesihatan (Jenis 3) dan Kuarters 2F/2G Padang Besar petang semalam.

Keberangkatan baginda adalah bersempena dengan program Kayuhan MAIPs Peduli Bilangan ke-77 bagi Tahun 2022. DYTM Raja Muda Perlis turut berkenan menyantuni dan menyerahkan agihan zakat Majlis Agama Islam dan Adat Istiadat Melayu Perlis (MAIPs) kepada tiga buah rumah milik keluarga asnaf terpilih, iaitu Encik Baharom Hamdan (70 tahun), Encik Salleh Che Fa (73 tahun) dan Encik Osman Daud (75 tahun) yang kesemuanya tinggal di Felda Mata Air, Padang Besar (Utara).

Klinik baharu yang dijangkakan siap pada 11 Februari 2023 itu dibina di atas tanah yang berkeluasan 1765.22 meter persegi di atas Lot PT8385 Padang Besar, Perlis. Pembinaan klinik ini merangkumi klinik kesihatan jenis teja dua tingkat yang mempunyai klinik pesakit luar, klinik ibu mengandung, klinik pergigian, bilik X-ray dan kecemasan.

Klinik ini juga mampu menampung bilangan pesakit antara 300 orang hingga 400 orang dalam satu hari. Selain itu, terdapat empat unit kuarters disediakan untuk kakitangan kesihatan klinik tersebut.

Turut hadir mengiringi baginda ke lokasi projek yang sudah 82 peratus siap itu ialah Ketua Setiausaha Kementerian Kerja Raya, YBhg. Dato’ Wira Wan Ahmad Uzir Haji Wan Sulaiman.


Gombak-Hulu Langat Geopark dan Stong Geopark Diiktiraf sebagai Geopark Kebangsaan

Gombak – Kawasan Gombak-Hulu Langat Geopark dan Stong Geopark telah diiktiraf sebagai Geopark Kebangsaan yang ketujuh dan kelapan di bawah Program Pembangunan Geopark oleh Kerajaan Persekutuan melalui Kementerian Tenaga dan Sumber Asli (KeTSA). Pengiktirafan ini telah dibuat melalui Mesyuarat Jawatankuasa Geopark Kebangsaan Bilangan Dua Tahun 2022.

Menurut KeTSA, pengiktirafan ini antara pencapaian yang penting, khususnya kepada kerajaan negeri dan pihak berkuasa tempatan dalam usaha memelihara kelestarian alam semula jadi dan pengurusan mampan kawasan Geopark Kebangsaan yang memiliki nilai kepentingan luar biasa seiring dengan Agenda Pembangunan Nasional dan Matlamat Pembangunan Mampan 2030 di bawah Pertubuhan Bangsa-Bangsa Bersatu.

Kementerian yakin kerjasama erat antara Kerajaan Persekutuan dengan kerajaan negeri dapat memastikan Geopark diuruskan dengan baik dan mengalu-alukan sebarang bentuk kerjasama di kawasan yang mempunyai kepentingan geologi bagi tujuan penyelidikan saintifik, pendidikan, penjanaan ekonomi penduduk setempat dan pembangunan mampan.

Gombak-Hulu Langat Geopark yang berkeluasan 1129.55 kilometer persegi ini meliputi seluruh daerah Gombak (empat mukim) dan daerah Hulu Langat (dua mukim) dengan bilangan penduduk melebihi 1.5 juta orang. Geopark ini juga kaya dengan kepelbagaian geologi (31 geotapak), kepelbagaian biologi (enam biotapak) dan keunikan budaya tempatan (11 tapak budaya). Daripada 31 geotapak ini, terdapat lima geotapak yang mempunyai nilai kepentingan bertaraf antarabangsa, 20 geotapak mempunyai nilai kepentingan bertaraf kebangsaan dan enam geotapak mempunyai nilai kepentingan bertaraf tempatan.

Keistimewaan kawasan ini adalah disebabkan oleh kewujudan permatang kuarza terpanjang di Asia Tenggara yang dikenali sebagai Permatang Kuarza Gombak. Landskap pergunungan yang dihiasi dengan air terjun dan jeram turut menjadi satu daripada keistimewaan kawasan ini. Di sini juga terdapat Sesar Kuala Lumpur dan pembentukan beberapa lembangan daratan termasuklah lembangan di Batu Arang.

Selain itu, pengunjung berpeluang untuk melihat kepelbagaian batuan dan fosil seperti formasi Batu Kapur Kuala Lumpur Bukit Taikun, kepelbagaian rupa bumi tabii seperti Air Terjun Templer, kepelbagaian proses geologi seperti Kompleks Air Panas Dusun Tua serta kepelbagaian rupa bumi antropogenik seperti bekas lombong arang batu.

Stong Geopark pula berkeluasan 2131.99 kilometer persegi meliputi daerah Kuala Balah, daerah Batu Melintang dan daerah Jeli dalam jajahan Jeli serta daerah Dabong dalam jajahan Kuala Krai dengan bilangan penduduk lebih kurang 110 000 orang. Geopark ini kaya dengan kepelbagaian geologi (25 geotapak), kepelbagaian biologi (tujuh biotapak) dan budaya tempatan (16 tapak budaya), Daripada 25 geotapak, empat daripadanya mempunyai nilai kepentingan bertaraf antarabangsa, 11 geotapak mempunyai nilai kepentingan bertaraf kebangsaan dan 10 geotapak mempunyai nilai kepentingan bertaraf tempatan.

Kawasan Stong Geopark merangkumi 58 peratus kawasan hutan, 37 peratus kawasan pertanian dan selebihnya ialah kawasan penempatan, industri dan kemudahan infrastruktur masyarakat. Pengunjung boleh melihat pelbagai bentuk muka bumi, misalnya batuan igneus Kompleks Migmatit Stong, landskap kars serta air terjun termasuklah Air Terjun Jelawang yang merupakan air terjun tertinggi di Asia Tenggara.

Kepelbagaian biologi dengan spesies endemik seperti buluh (Holttumochloa pubescens) dan palma kipas (Licuala stongensis), warisan budaya masyarakat orang asli dan kampung lama, kesan sejarah tinggalan penjajah serta fenomena “Train to Dabong” menjadi daya tarikan Stong Geopark kepada pelancong untuk mengunjungi kawasan tersebut.

Semasa penilaian Stong Geopark dijalankan oleh pasukan daripada Jawatankuasa Pelaksana Geopark, beberapa artifak seperti cangkerang dan serpihan tembikar yang dipercayai berusia antara 1000 tahun hingga 5000 tahun telah ditemukan di Gua Keris, Geotapak Kompleks Gua Ikan, Dabong. Oleh itu, kajian arkeologi secara terperinci perlu dijalankan untuk menentukan nilai warisan arkeologi yang terdapat di tapak tersebut.

Pengiktirafan ini ialah pengiktirafan Geopark Kebangsaan yang ketujuh dan kelapan selepas Lembah Kinta dan Lenggong Geopark di Perak; Jerai Geopark di Kedah; Kinabalu Geopark di Sabah; Labuan Geopark di Wilayah Persekutuan Labuan; dan Sarawak Delta Geopark di Sarawak.


Spesies Asing Invasif Ancaman Khazanah Negara

Untuk mendapatkan maklumat terkini, ikuti kami melalui Telegram

Malaysia adalah antara 17 buah negara yang kaya dengan biodiversiti. Namun begitu,  khazanah alam ini boleh terancam sekiranya isu spesies asing invasif (IAS) tidak dibendung. Menyedari akan hal ini, Jawatankuasa Spesies Asing Berbahaya Kebangsaan telah ditubuhkan pada tahun 2016 yang diterajui oleh Kementerian Pertanian dan Industri Makanan dan Kementerian Tenaga dan Sumber Asli (KeTSA). Tujuan jawatankuasa ini ditubuhkan adalah untuk menguruskan, menyelaraskan dan menangani semua isu berkenaan dengan IAS di Malaysia.

IAS ialah spesies haiwan, tumbuh-tumbuhan atau mikroorganisma yang tersebar di luar kawasan sebaran semula jadi dan berpotensi memberikan impak negatif kepada keseimbangan dan fungsi ekosistem, kepelbagaian biologi dan kesihatan manusia.

Antara sektor utama yang mempunyai risiko kemasukan IAS ialah sektor pertanian dan perhutanan, sektor haiwan dan penyakit bawaan haiwan serta sektor perikanan dan marin. Pada tahun 2021, Jawatankuasa Induk IAS Kebangsaan telah membuat penambahbaikan dengan membangunkan tiga lagi jawatankuasa teknikal, iaitu Jawatankuasa Teknikal IAS Pertanian dan Perhutanan, Jawatankuasa Teknikal IAS Haiwan dan Penyakit Bawaan Haiwan dan Jawatankuasa Teknikal IAS Akuatik.

IAS memberikan ancaman kepada persekitaran, kesihatan haiwan, ekonomi dan kesihatan manusia. Kemasukan IAS ke sesebuah negara juga boleh membawa kemungkinan mutasi kepada penyakit lain. Selain itu, IAS juga akan menyebabkan kematian haiwan. Ekonomi penternak juga turut terjejas sekali gus hal ini merugikan negara. Manusia juga berisiko terancam kerana penyakit haiwan boleh berjangkit kepada manusia, misalnya penyakit nipah yang berleluasa pada tahun 1998.

Oleh yang demikian, langkah kawalan pencegahan bagi masalah ini perlu dilakukan dengan segera melalui kawalan pintu masuk negara, pengurusan indeks penyakit, program survelan penyakit kebangsaan, program latihan dan kempen kesedaran penyakit. Program simulasi penyakit dilaksanakan pada setiap tahun agar pihak kerajaan sentiasa bersedia mengatasi masalah ini dari segi kompetensi.

Malaysia pernah mengalami beberapa serangan penyakit haiwan seperti penyakit kulit berketul (LSD). Berikutan keadaan ini, kerajaan mengambil inisiatif bagi mencegah penyakit tersebut dengan pengambilan vaksin. Selepas program pemvaksinan intensif dilakukan, kadar penyakit LSD berjaya dikurangkan. LSD telah menyebabkan ratusan haiwan terpaksa dilupuskan sekali gus mengakibatkan kerugian kepada penternak dan kerajaan.

Selain itu, suatu spesies itu dianggap invasif apabila mampu membiak dan merebak sehingga menjejaskan keseimbangan ekosistem dan menjejaskan populasi organisma asal di habitatnya. Antara IAS akuatik termasuklah ikan sepat Siam, ikan lampam Jawa, ikan kepala besar, ikan baung ekor merah Amazon, ikan baung ekor merah Mekong dan ikan bongkok.

Ikan baung merah yang berasal dari lembangan Sungai Mekong memakan ikan tempatan tanpa mengira saiz dan merosakkan rantaian makanan, sama seperti udang kara air tawar yang berasal dari Australia. Ikan merak (peacock bass) turut memakan benih ikan dan menguasai sumber makanan serta habitat lain. Punca utama ikan yang berasal dari Amerika Selatan ini terlepas ke habitat liar adalah disebabkan oleh sikap sesetengah pemancing yang melepaskannya demi hobi.

Kemasukan IAS akuatik adalah sama ada secara sengaja ataupun secara tidak sengaja. IAS merupakan ancaman kedua terbesar terhadap kepelbagaian biodiversiti, yakni selepas kemusnahan habitat dan menyebabkan kerugian, terutamanya dari segi ekonomi. Aktiviti manusia merupakan punca utama kemasukan IAS yang mengakibatkan kebanyakan ekosistem tidak dapat dipulihkan kembali.

Jabatan Perikanan telah menyediakan senarai ikan larangan di bawah Peraturan-Peraturan Perikanan 1990 Pindaan 2011. Ikan asing invasif akan melalui penilaian ringkas melalui Carta Kunci Penyisihan Matrik Spesies Ikan Invasif. Pengelasan carta kunci adalah melalui kod warna yang telah ditetapkan. Jabatan Perikanan turut melaksanakan sistem penilaian ikan asing invasif melalui e-Permit, yakni setiap permohonan ikan asing invasif perlu melalui sistem tersebut dan dikawal dengan ketat oleh Jabatan Perikanan.

Untuk perancangan pada masa hadapan, Jabatan Perikanan bercadang untuk bekerjasama dengan Centre for Environment, Fisheries and Aquaculture (CEFAS), iaitu sebuah organisasi di United Kingdom untuk menggunakan penilaian AS-ISK-CEFAS bagi menilai sesuatu spesies sama ada asing invasif (invasive alien) atau asing (alien) sahaja. Dari segi penguatkuasaan ikan larangan, Bahagian Konservasi dan Perlindungan Perikanan telah melakukan pemantauan kesedaran ikan larangan bagi tujuan mendidik sebelum melakukan penguatkuasaan dan sitaan.

Hingga November 2022, sebanyak 16 kes telah direkodkan yang melibatkan kes sitaan ikan larangan. Penambahbaikan berterusan perlu dilakukan agar ekosistem perairan di negara ini dapat dijaga dengan sebaik-baiknya.

Dalam sektor pertanian pula, IAS boleh tersebar melalui tiga cara, iaitu secara sengaja (pengimportan tumbuh-tumbuhan eksotik sebagai hobi, pengimportan untuk tujuan ekonomi, penyeludupan bahan tanaman serta dijadikan sebagai agen kawalan biologi), tidak sengaja (dibawa bersama-sama komoditi perladangan, pergerakan pelancong, bagasi, pakaian, peralatan, jentera dan kenderaan yang tidak dibersihkan dengan baik) serta secara semula jadi (migrasi haiwan, bencana alam dan perubahan iklim).

Di samping itu, IAS juga menyebabkan kehilangan hasil pertanian, misalnya buah padi reput akibat serangan bakteria yang dikenali sebagai bacterial panicle blight. Kemerosotan kualiti suatu hasil pertanian juga antara impak negatif IAS. Sebagai contohnya, serangan kumbang pengorek biji yang menjejaskan kualiti mangga.

Selain itu, penularan IAS juga mengakibatkan peningkatan kos seperti penggunaan penyemburan udara bagi mengawal serangan ulat ratus pada jagung. IAS juga secara tidak langsung menjadikan keluasan kawasan pertanian semakin berkurangan, menjejaskan produktiviti tanaman dan memerlukan penyelenggaraan infrastruktur yang kerap.

Jabatan Pertanian Malaysia telah menyenaraikan 57 jenis IAS yang berpotensi menjejaskan sektor pertanian di negara ini. Antaranya termasuklah kumbang merah palma yang telah menyerang pelbagai tanaman palma. Serangan ini pertama kalinya ditemukan pada tahun 2005 di Pengkalan Chepa, Kelantan. IAS ini juga telah menyebabkan kerosakan lebih daripada 465 hektar tanaman kelapa di Terengganu dan Kedah.

Sementara itu, penyakit mati rosot betik turut mengakibatkan kerugian yang besar sepanjang tahun 2003 hingga tahun 2005. Pada masa yang sama, penyakit hawa bulir bakteria dan siput gondang pomacea telah menyerang tanaman padi. Rumpai parthenium pula boleh menyebabkan tindak balas alergi kepada manusia dan haiwan ternakan, manakala rumpai salvinia menjejaskan sistem pengairan atau saliran dan pengangkutan air.

Beberapa langkah yang dilakukan untuk mengatasi masalah ini termasuklah penggunaan perangkap feromon, rawatan secara suntikan batang dan penebangan pokok kelapa bagi kes yang serius. Selain itu, Pelan Tindakan Kebangsaan Spesies Asing Invasif 2021-2025 juga mampu mengukuhkan kefahaman dan kesedaran umum berkenaan dengan IAS. Pihak yang berkaitan juga perlu menjalankan penilaian risiko terhadap spesies eksotik sebelum dibenarkan masuk ke Malaysia serta memperkasakan pemeriksaan kuarantin dan penguatkuasaan di pintu masuk dan sempadan antarabangsa.

Sebagai kesimpulannya, semua pihak perlu bekerjasama dalam menangani isu IAS. Jika masalah ini tidak dibendung dengan segera, hal ini dikhuatiri akan memberikan kesan yang teruk kepada kesihatan manusia, haiwan, tanaman dan ekonomi negara.


Antara Untuk dengan Bagi

Untuk mendapatkan maklumat terkini, ikuti kami melalui Telegram

Kata untuk dan kata bagi tergolong sebagai kata tugas, iaitu golongan kata yang heterogen dan menjalankan tugas tatabahasa dalam ayat. Secara sekali imbas, kedua-dua kata tugas ini seolah-olah sama namun hakikatnya lebih rumit daripada yang disangka.

Kata untuk dan kata bagi dapat berfungsi sebagai kata hubung keterangan tujuan, iaitu kata hubung yang menghubungkan klausa bebas dengan klausa subordinat yang merupakan klausa keterangan tujuan. Sila lihat contoh yang berikut:

Dalam ayat 1a dan 1b di atas, terdapat klausa bebas Ali berusaha, dengan subjek Ali dan predikat kata kerja berusaha. Selain itu, terdapat klausa keterangan tujuan untuk berjaya atau bagi berjaya yang meliputi kata hubung keterangan tujuan untuk atau bagi, subjek Ali yang digugurkan dan predikat kata kerja berjaya. Oleh itu, kata untuk dan kata bagi dapat digunakan secara bertukar ganti dalam ayat kelompok 1.

Kata untuk dapat berfungsi sebagai kata hubung pancangan komplemen tetapi kata bagi tidak dapat berfungsi sedemikian. Dalam hal ini, klausa pancangan komplemen menjadi subjek ayat. Sila lihat contoh yang berikut:

Selain menjadi kata hubung, kata untuk dan kata bagi juga merupakan kata sendi nama. Dalam hal ini, kata untuk mendukung maksud “bahagian yang ditentukan atau diperuntukkan”, manakala kata bagi tidak dapat berfungsi sedemikian. Selain itu, kata untuk berada pada frasa sendi nama yang menjadi predikat ayat. Hal ini tetap benar jika ayat yang berkenaan disongsangkan atau diubah jenisnya kepada ayat tanya. Sila lihat contoh yang berikut:

Sendi nama untuk boleh menduduki pangkal sendi nama keterangan tetapi tidak begitu bagi kata bagi. Sebagai frasa sendi keterangan, frasa untuk Ali dapat dialihkan kedudukannya dalam ayat yang berkenaan. Sila lihat contoh yang berikut:

Jika kita membandingkan kelompok ayat 3, 4 dan 5 dengan kelompok ayat 6 atau 7, kita akan mendapati bahawa maksud “bahagian yang ditentukan atau diperuntukkan” cukup jelas pada sendi nama untuk dalam kelompok ayat 6 dan 7. Apabila kata kerja dibeli digugurkan, kita akan mendapati struktur dan maksud ayat yang berkaitan tetap sama.

Sebagai kata sendi nama, kata untuk dan bagi dapat hadir secara bervariasi dalam bahagian penerang ayat. Dalam hal ini, frasa sendi nama penerang untuk Ali atau bagi Ali boleh berada pada kedudukan subjek atau predikat ayat. Sila lihat contoh yang berikut:

9a.  Dia sudah membeli hadiah untuk Ali.

Dalam kelompok ayat 8 dan 9, frasa sendi nama untuk Ali dan bagi Ali merupakan frasa sendi nama penerang bagi kata nama hadiah yang menjadi inti frasa nama hadiah untuk Ali atau hadiah bagi Ali. Sebagai frasa sendi nama penerang, frasa untuk Ali dan bagi Ali tidak boleh dipisahkan dari inti frasa nama, iaitu hadiah. Oleh itu, seluruh frasa nama hadiah untuk Ali atau hadiah bagi Ali harus dialihkan kedudukannya bersama-sama. Sila lihat contoh yang berikut:

11a.  Sudah dibeli hadiah untuk Ali dia.

Sendi nama bagi dapat berpadanan dengan kata kerja seperti menurut dan mengikut. Hal ini tidak berlaku bagai sendi nama untuk. Keadaan yang sama tetap berlaku dalam ayat susunan biasa atau songsang. Sila lihat contoh yang berikut:

Kata untuk dapat ditambah imbuhan untuk menghasilkan kata terbitan dengan maksud yang pelbagai. Sila lihat contoh yang berikut:

14b.  Sudah teruntuk dividen bagi para pemegang saham syarikat itu.

14c.  Kerajaan memperuntukkan dana yang besar untuk projek itu.

14d.  Dia menguntukkan wang untuk membiayai persekolahan anaknya.

14e.  Peruntukan untuk bidang kesihatan tidak mencukupi.

Kata bagi tidak diberi berimbuhan dalam bahasa baku. Penambahan imbuhan hanya berlaku dalam bahasa percakapan atau bahasa basahan. Sila lihat contoh yang berikut:

15a.  *Dia tidak membagi saya untuk bercuti.

15b.  Dia tidak mengizinkan saya untuk bercuti.

16a.  *Mereka membagikan hasil tangkapan.

16b.  Mereka membahagikan hasil tangkapan.


UiTM Cawangan Perlis Hasilkan Projek Inovasi Rubberize Walkway dengan Kerjasama NT Rubber-Seals Sdn. Bhd.

Untuk mendapatkan maklumat terkini, ikuti kami melalui Telegram

Arau – Universiti Teknologi MARA (UiTM) Cawangan Perlis melalui Sustainable Polymer Materials Research Interest Group (SuPMa) hari ini menganjurkan Majlis Perasmian Rubberize Walkway yang menggunakan HEALO di Perkarangan Makmal Getah, UiTM Cawangan Perlis.

Majlis perasmian ini telah dirasmikan oleh Rektor UiTM Cawangan Perlis, YBrs. Profesor Madya Ts. Dr. Shukor Sanim Mohd Fauzi bersama-sama Pengarah NT Rubber-Seals Sdn. Bhd., Encik Katsutoyo Itoi.

HEALO adalah lantai getah yang diperbuat daripada sisa getah monomer diena etilena propilena (EPDM) dan getah asli. Lantai ini adalah produk inovasi yang dapat melindungi alam sekitar dan memperkayakan sumber semula jadi.

Atas rasa tanggungjawab dan kesedaran untuk menjadikan planet ini sebagai tempat yang lebih baik kepada generasi akan datang, pihak NT Rubber-Seals Sdn. Bhd. berbesar hati menyumbangkan sisa EPDM yang merupakan bahan utama bagi projek inovasi ini.

Kombinasi bahan dan formula yang unik menghasilkan HEALO dengan sifat yang lasak, kuat, daya tahan dengan penambahan sifat boleh diperbaik semula dengan bantuan haba. Hal ini memberikan kelebihan dalam memanjangkan servis penggunaan dan tentunya membantu dalam mengekalkan kesihatan dan kesejahteraan planet.

Antara yang turut hadir dalam majlis ini ialah delegasi dari NT Rubber-Seals Sdn. Bhd. termasuklah Jabatan Sumber Manusia dan Pengurusan Am, Siti Hasmadiana Abdul Samat; Penolong Pegawai Keselamatan dan Persekitaran, Encik Jaafar Seleman Muhammad Zaim Zakaria; Timbalan Rektor Bahagian Penyelidikan Jaringan Industri Masyarakat dan Alumni, Ts. Gs. Dr. Ernieza Suhana Mokhtar; Ketua Pusat Pengajian, Fakulti Sains Gunaan, UiTM Perlis, Dr. Zuliahani Ahmad; dan beberapa orang pensyarah UiTM Cawangan Perlis.

Selepas majlis tersebut, delegasi dari NT Rubber-Seals Sdn. Bhd. turut dibawa melawat bengkel getah dan plastik bagi program Teknologi Polimer di UiTM Cawangan Perlis.

Melalui penganjuran majlis ini, diharapkan hubungan antara pihak universiti dengan pemain industri dapat terus diperkukuh dan mampu membuka ruang untuk pelbagai bentuk kerjasama yang lebih baik pada masa akan datang.


Inovasi Teras Transformasi Warga UiTM Cawangan Perlis

Arau – Universiti Teknologi MARA (UiTM) Cawangan Perlis mengadakan Sambutan Hari Inovasi dan Penghargaan Staf Tahun 2022 di Dewan Seri Semarak, baru-baru ini.

Majlis perasmian dan penyampaian anugerah bagi penerima anugerah mengikut kategori ini disampaikan oleh Rektor UiTM Cawangan Perlis, YBrs. Profesor Madya Ts. Dr. Shukor Sanim Mohd Fauzi.

Dalam ucapan perasmiannya, YBrs. Rektor merakamkan setinggi-tinggi penghargaan dan jutaan terima kasih kepada semua staf atas pencapaian yang cemerlang pada tahun 2021.

Tambah beliau lagi, warga kampus perlu bergerak seiring dalam menghasilkan kualiti kerja yang terbaik serta ciptaan inovasi yang berimpak tinggi demi merealisasikan visi dan misi yang digagaskan bersama.

Inovasi merupakan hasil cetusan idea yang kreatif dan inovatif dalam beberapa aspek kerja yang dapat meningkatkan kualiti dan produktiviti kepada sesebuah organisasi. Hasil dari pelaksanaan idea inovasi ini akhirnya dapat meningkatkan kecekapan dan keberkesanan sistem penyampaian perkhidmatan terhadap UiTM itu sendiri.

Menurutnya lagi, penganjuran majlis kali ini menjadi agenda penting dan menggambarkan komitmen UiTM Cawangan Perlis terhadap usaha menyemarakkan lagi budaya inovasi dan penekanan aspek kerja yang berkualiti dalam kalangan warga kampus.

Sambutan Hari Inovasi dan Penghargaan Staf Tahun 2022 ini juga menjadi platform untuk mengiktiraf dan menghargai usaha semua staf pada setiap bahagian dan unit yang berjaya memperoleh Anugerah Perkhidmatan Cemerlang pada tahun 2021.

Di samping itu, majlis ini juga diadakan bagi menghargai khidmat setia pensyarah yang telah menabur bakti selama puluhan tahun di UiTM Cawangan Perlis dan meraikan pesara UiTM Cawangan Perlis.

Majlis ini turut dihadiri oleh barisan pengurusan kanan UiTM Cawangan Perlis, ketua unit, pesara pilihan dan wajib dan penerima Anugerah Khidmat Cemerlang UiTM Cawangan Perlis Tahun 2021.


Amalan Gaya Hidup Sihat Cegah Diabetes

Untuk mendapatkan maklumat terkini, ikuti kami melalui Telegram

Kangar – Raja Muda Perlis, Tuanku Syed Faizuddin Putra Jamalullail menyarankan agar semua rakyat Perlis mengambil langkah mencegah dan mengawal penyakit diabetes melalui amalan gaya hidup sihat.

Amalkan pemakanan yang seimbang dan sihat, lakukan senaman, sentiasa hidup aktif, tidak merokok dan hindari pengambilan alkohol yang berlebihan.

Demikian titah baginda selepas berkenan berangkat menyerahkan sumbangan Majlis Agama Islam dan Adat Istiadat Melayu Perlis (MAIPs) berjumlah RM16 400 kepada 29 orang asnaf terpilih. Melalui sumbangan tersebut, masing-masing menerima wang tunai sebanyak RM400 setiap seorang dalam kalangan anak kariah Masjid Tuanku Syed Putra Jamalullail, Kangar yang akan diagihkan oleh amilnya, Zulkifly Othman.

Baginda turut mengingatkan agar rakyat Perlis melakukan saringan kesihatan secara berkala sekurang-kurangnya sekali setahun di mana-mana klinik kesihatan kerajaan atau swasta dengan memeriksa status indeks jisim tubuh (BMI), tekanan darah, paras gula dan kolesterol dalam darah.

“Bagi mereka yang berisiko tinggi dan mempunyai gejala diabetes seperti dahaga, kerap buang air kecil dalam kuantiti yang banyak, letih, lesu, susut berat badan walaupun mempunyai selera yang baik, kabur penglihatan, luka lambat sembuh atau kebas kaki, jalanilah pemeriksaan dan dapatkan rawatan awal,” tambah baginda lagi.

Sebanyak 52 184 atau satu daripada tiga penduduk dewasa yang berusia 18 tahun dan ke atas di negeri Perlis menghidap penyakit diabetes. Bagi pesakit diabetes, anda digalakkan untuk memantau sendiri paras gula dalam darah menggunakan glukometer di samping tidak meninggalkan ubat-ubatan atau rawatan yang diberikan oleh pegawai perubatan.

Dalam majlis yang sama, ialah taklimat khas mengenai diabetes turut dikongsikan oleh Pengarah Jabatan Kesihatan Negeri Perlis, Dr. Ismuni Bohari dan Megat Ridhwan Megat Husain.

Tinjauan Kebangsaan Kesihatan dan Morbiditi 2019 menganggarkan negeri Perlis mencatatkan peningkatan prevalens diabetes yang ketara daripada 16.9 peratus pada tahun 2015 kepada 32.6 peratus pada tahun 2019.

Mengiringi ke program yang diadakan bersempena dengan Hijrah Minda MAIPs Bilangan Ke- 23 bagi tahun 2022 itu ialah anakanda baginda, Yang Amat Mulia Syed Sirajuddin Areeb Putra Ibni Tuanku Syed Faizuddin Putra Jamalullail dan Ketua Pegawai Eksekutif  MAIPs, Tuan Haji Mohd Nazim Mohd Noor.